Jangan lengah bentang RUU Anti Lompat Parti, kata Khaled kepada kerajaan

Rang undang-undang (RUU) Anti Lompat Parti perlu dibentang segera dan kerajaan tidak boleh melambatkan kelulusan akta tersebut, kata Datuk Seri Mohamed Khaled Nordin kepada kerajaan.

Naib Presiden UMNO itu menyifatkan langkah meluluskan RUU Anti Lompat Parti sebagai progresif ke arah mewujudkan politik yang matang di Malaysia.

“RUU yang sepatutnya dibentangkan itu sebenarnya adalah langkah yang sangat progresif. Ia menjadi bahagian penting daripada reformasi politik yang UMNO dukung dengan sokongan Pakatan Harapan (PH).

“Sokongan bipartisan sedemikian bukan sahaja unik tetapi menggambarkan betapa Malaysia sedang bergerak di landasan betul dalam kematangan politiknya,” katanya dalam kenyataan hari ini.

Mengulas lanjut, Mohamed Khaled berkata, RUU itu amat relevan apatah lagi Barisan Nasional (BN) dan Pakatan Harapan (PH) sudah menjadi mangsa kecurangan wakil rakyat mereka yang melompat.

“Tindakan mereka itu telah menyebabkan Malaysia mengalami ketidakstabilan politik yang merencatkan kemajuan dan pembangunannya.

“Jika dibiarkan terlalu lama, penangguhan pembentangan RUU itu akan menimbulkan keraguan dalam kalangan rakyat tentang komitmen UMNO dalam menjuarai reformasi politik dan institusi seperti yang dijanjikan.

“Justeru, ikhtiar yang penting sebegini, janganlah di lengah-lengahkan lagi dan mesti diberikan segala keutamaan oleh kerajaan,” jelasnya lagi.

Pada 18 Mac lalu, Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar memaklumkan RUU Anti Lompat Parti hanya akan dibentang di Dewan Rakyat sebaik sahaja pendapat serta input daripada semua pihak diperoleh dan sesi libat urus selesai.

Wan Junaidi turut membayangkan bahawa RUU itu berkemungkinan dibentang pada Sidang Khas Parlimen mengambil kira sidang Dewan Rakyat kali ini akan berakhir pada Khamis depan.

Kabinet memutuskan RUU itu masih memerlukan penelitian lanjut melalui sesi perbincangan dengan pihak berkepentingan lain khususnya Barisan Nasional (BN) dan Perikatan Nasional (PN) yang tertangguh disebabkan bagi memberi laluan kepada Pilihan Raya Negeri (PRN) Johor.


MoU terbatal jika RUU Anti Lompat Parti tidak dibentang: Guan Eng

Memorandum Persefahaman (MoU) yang ditandatangani bersama kerajaan akan dibatalkan blok pembangkang, Pakatan Harapan (PH) jika Rang Undang-undang (RUU) Anti Lompat Parti tidak dibentang pada sidang Dewan Rakyat kali ini.

Perkara itu ditegaskan Setiausaha Agung DAP Lim Guan Eng, ia memandangkan RUU Anti Lompat Parti adalah perjanjian utama yang termaktub dalam MoU yang dimerterai sebelum ini dan kerajaan Perdana Menteri Datuk Seri Ismail Sabri Yaakob sudah memberi komitmennya untuk meluluskan di Parlimen.

“Terdapat beberapa kekeliruan mengenai status perkara ini sekarang, di mana Aturan Urusan Parlimen terkini mendedahkan pembentangan Bacaan Pertama Pindaan Perlembagaan Rang undang-undang esok di Parlimen.

“Sekiranya Undang-undang Anti Lompat Parti tidak diluluskan seperti yang dijanjikan dalam MoU yang ditandatangani oleh Perdana Menteri, maka MoU itu terbatal dan ditamatkan,” katanya ketika berucap semasa Kongres DAP hari ini.

Baru-baru ini, Menteri Undang-undang Datuk Seri Wan Junaidi Tuanku Jaafar berkata kabinet memutuskan bahawa RUU itu masih memerlukan penelitian lanjut bagi memastikan pindaan itu mendapat sokongan di Dewan Rakyat.

Jelas Wan Junaidi, dibawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan.

Pada 13 September lalu, PH dan kerajaan Ismail Sabri menandatangani MoU dalam urusan pentadbiran kerajaan.

MoU tersebut dijangka berakhir pada Julai ini dan UMNO semasa Perhimpunan Agung 2021 baru-baru ini juga lantang mendesak pembubaran Parlimen bagi memberi Pilihan Raya Umum Ke-15 (PRU-15) disegerakan.


Bimbang kalah enam PRN, UMNO perlu berusaha bebaskan Najib?

Tidak mahu lagi kekalahan semasa Pilihan Raya Umum Ke-15 (PRU-15) lalu berulang, UMNO memerlukan bantuan Datuk Seri Najib Razak untuk berkempen pada Pilihan Raya Negeri (PRN) yang dijadualkan tidak lama lagi.

Sekiranya UMNO tewas teruk lagi pada PRN enam negeri, ia akan memberi kesan buruk kepada parti itu dan usaha membebaskan Najib perlu dibuat dengan segera bagi mengelak episod kekalahan PRU-15 berulang.

Oleh sebab itu, ia tidak pelik apabila UMNO secara tiba-tiba mengeluarkan kenyataan semalam mahu menghadap Yang di-Pertuan Agong untuk mengemukakan permohonan bagi mempertimbangkan pengampunan diraja kepada Najib.

Keputusan untuk memohon pengampunan itu dibuat dalam mesyuarat Majlis Tertinggi (MT) yang berlangsung semalam, ia susulan keputusan Mahkamah Persekutuan yang menolak permohonan Najib untuk menyemak semula sabitan dan hukuman berhubung kes SRC International Sdn Bhd.

Keputusan tersebut dilihat sebagai tamparan kepada UMNO dan Najib, tiada jalan lain untuk membebaskan bekas Presiden mereka itu dan hanya dengan cara meminta pengampunan sahaja akan dapat mengeluarkan beliau daripada tirai besi.

Keputusan terdesak yang diambil untuk membebaskan Najib itu secara tidak langsung juga menunjukkan UMNO tidak yakin dengan kemampuan Presidennya, Datuk Seri Ahmad Zahid Hamidi dalam mengetuai jentera kempen pada PRN nanti.

Mengambil iktibar kekalahan PRU-15 lalu yang menyaksikan Zahid gagal memberi kemenangan UMNO, tiada jalan lain selain dengan membebaskan Najib hanya akan dapat membawa kemenangan kepada parti itu.

Kempen PRU-15 yang huru-hara tanpa hala tuju tidak mahu diulangi UMNO dan mereka perlu memastikan ia tidak berulang lagi semasa PRN enam negeri nanti.

Dua kemenangan besar UMNO semasa PRN Melaka dan Johor sebelum ini menjadi sandaran utama bagi ahli Majlis Tertinggi (MT) yang memberi alasan supaya usaha membebaskan Najib perlu dibuat dengan segera.

Dalam PRN Melaka dan Johor sebelum ini, Najib yang turun berkempen berjaya membawa kemenangan bergaya kepada UMNO tetapi sebaliknya berlaku dalam PRU-15 lalu kerana berada disebalik tirai besi.

Dalam pada itu, UMNO juga yakin langkah memohon pengampunan bagi membebaskan Najib akan turut mendapat sokongan rakan parti dalam kerajaan campuran.

Memandangkan kerajaan campuran yang dibentuk kini adalah hasil sokongan UMNO, maka tidak ada alasan untuk Pakatan Harapan (PH) tidak menyokong langkah memohon pengampunan yang akan dibuat nanti.

Selain itu, PH juga tidak ada pilihan selain mengikut sahaja kehendak UMNO kerana mereka sudah menjadi kawan baik kini.

Langkah membebaskan Najib juga dilihat akan memberi kebaikan kepada kerajaan campuran dan ia sekurang-kurangnya dapat kekal lama sehingga habis penggal nanti.


Lebih 22.1 juta dos vaksin Covid-19 diberi sehingga Selasa

Jumlah pemberian suntikan vaksin secara keseluruhan sejak Program Imunisasi Covid-19 Kebangsaan (PICK) bermula Februari lalu hingga Selasa, 3 Ogos 2021 kini mencecah lebih 22.1 juta dos.

Daripada jumlah itu lebih 14.7 juta suntikan pertama telah diberikan, manakala lebih 7.44 juta penerima melengkapkan dos kedua masing-masing.

Lembah Klang (Selangor, Kuala Lumpur dan Putrajaya) terus mencatatkan rekod pemberian vaksin tertinggi berjumlah lebih 8.57 juga membabitkan lebih enam juta penerima dos pertama dan 2.54 juta penerima melengkapkan dos kedua masing-masing.

Semalam sahaja sebanyak 483,368 dos vaksin diberikan membabitkan 240,394 penerima dos pertama dan 242,974 penerima melengkapkan dos kedua.

Selangor mencatatkan jumlah pemberian vaksin tertinggi sebanyak 98,153 dos membabitkan 25,483 dos pertama dan 72,670 dos kedua, diikuti Johor (51,411 dos) dan Kuala Lumpur (48,798 dos).

Semalam, Menteri Penyelaras PICK, Khairy Jamaluddin berkata Malaysia menerima 415,000 dos AstraZeneca sumbangan United Kingdom (UK) yang akan diguna sebagai dos pertama.

“Ini adalah dos pertama dan kita bakal menerima satu lagi penghantaran vaksin … kerajaan Malaysia akan mendapat lebih 500,000 dos AstraZeneca pada akhir Ogos dan akan digunakan sebagai dos kedua,” katanya.

Program imunisasi yang dilaksanakan sejak Februari lalu, jauh lebih tinggi daripada kadar kemuncak pemberian vaksin di negara lain termasuk Amerika Syarikat dan UK yang lebih awal memberikan vaksin Covid-19 itu.

Penasihat Khas (Sains) kepada Menteri Sains, Teknologi dan Inovasi, Prof Madya Dr Mohd Ghows Mohd Azzam berkata berdasarkan statistik dikeluarkan Our World in Data, setakat semalam purata vaksinasi bagi setiap 100 individu di Malaysia adalah 1.65.

Peningkatan kapasiti pemberian vaksin Covid-19 harian di Malaysia membolehkan kadar vaksinasi negara perkapita melonjak lebih tinggi berbanding beberapa negara maju lain ketika ini.


Pemuda DAP gesa jangan undi kluster mahkamah jadi Timbalan Speaker

Pencalonan Setiausaha Agung UMNO Datuk Seri Ahmad Maslan sebagai calon Timbalan Speaker perlu ditolak semua Ahli-ahli Parlimen (MP) yang akan bersidang pada Isnin ini, gesa Pemuda DAP Kebangsaan.

Ketua DAPSY, Howard Lee berkata jangan lupa ikrar mantan Perdana Menteri (PM) Tan Sri Muhyiddin Yassin yang berpendirian tidak akan menyokong mana-mana individu yang terpalit dengan ‘kluster mahkamah’, ia memandangkan MP Pontian itu juga salah seorang daripada 15 MP yang menarik sokongan terhadap kerajaan terdahulu.

“Jangan kita lupa, ikrar pada jam-jam akhir Muhyiddin Yassin adalah untuk tidak akan bekerjasama dan menyokong individu terkait dengan ‘kluster mahkamah’,” katanya dalam satu kenyataan hari ini.

Lee yang juga Timbalan Ketua Pemuda Pakatan Harapan menyifatkan pencalonan Ahmad sebagai tidak wajar kerana sudah didakwa di mahkamah dan tidak mempunyai kredibiliti yang layak untuk melantiknya sebagai Timbalan Speaker Dewan Rakyat.

“Martabat, integriti dan reputasi Dewan Rakyat sebagai asas kepada sistem demokrasi kita tidak boleh dikotori dan dicemari apabila kerusi penting tersebut diduduki oleh seseorang yang masih belum dibersihkan oleh mahkamah.

“Saya memohon agar kesemua 220 Ahli-ahli Parlimen untuk mengundi berdasarkan hati nurani masing-masing,” katanya lagi.

Beliau berkata Ahmad sudah didakwa di mahkamah kerana memberikan maklumat palsu kepada Suruhanjaya Pencegahan Rasuah Malaysia (SPRM), selain turut didakwa bersabit tuduhan Akta Pencegahan Pengubahan Wang Haram (AMLA) selepas menerima sebanyak RM2 juta daripada bekas PM Datuk Seri Najib Razak.

“Beliau bakal menjalani perbicaraan di mahkamah mulai 7 Jun 2022. Adalah lebih baik segala kudrat, masa dan tenaga beliau ditumpukan untuk menjawab pertuduhan tersebut kelak.

“Atas sebab tersebut, adalah lebih baik untuk beliau tidak dipertanggungjawabkan dengan bebanan tugas sebagai Timbalan Yang Dipertua Dewan Rakyat,” ujarnya lagi.

Tegasnya, semua MP tidak boleh membiarkan pimpinan yang tidak bersih untuk mencalarkan nama baik institusi tersebut.

Pentadbiran Datuk Seri Ismail Sabri menamakan Ahmad sebagai calon baharu Timbalan Speaker sebagai menggantikan Datuk Seri Azalina Othman Said yang meletak jawatan sebelum ini.


PN perkemas persiapan hadapi PRU-15: Muhyiddin

Perikatan Nasional (PN) memperkemaskan lagi persiapan gabungan itu bagi menghadapi Pilihan Raya Umum Ke-15 (PRU15) tidak lama lagi.

Pengerusi PN Tan Sri Muhyiddin Yassin dalam satu kenyataan hari ini berkata satu mesyuarat Majlis Tertinggi diadakan malam tadi yang dihadiri presiden semua parti komponen PN.

“Malam tadi saya mempengerusikan Mesyuarat Majlis Tertinggi Perikatan Nasional yang dihadiri oleh Presiden parti-parti anggota PN dan ahli-ahli Majlis Tertinggi.

“Mesyuarat ini turut membincangkan persiapan-persiapan penting bagi menghadapi PRU-15,” katanya.

Bekas Perdana Menteri itu berkata dalam mesyuarat itu beliau turut memaklumkan perkembangan terkini PN, termasuk pelancaran gabungan itu di Kelantan yang mendapat sambutan menggalakan.

Menurutnya pelancaran PN Terengganu pula akan diadakan di Marang pada 30 Julai ini.

Muhyiddin berkata mesyuarat pada malam tadi juga bersetuju untuk mengadakan Konvensyen PN pada 27 Ogos 2022 sempena sambutan ulang tahun kedua gabungan itu.


FDA, CDC AS lulus dos penggalak Pfizer kepada remaja 16-17 tahun

Pentadbiran Makanan dan Ubat-Ubatan (FDA) Amerika Syarikat (AS) pada Khamis memperluaskan kelayakan suntikan penggalak vaksin Covid-19 kepada remaja berusia 16 dan 17 tahun.

Langkah itu dibuat susulan gesaan pakar kesihatan awam supaya rakyat AS mendapatkan suntikan ketiga kerana kebimbangan mengenai varian baharu Covid-19, Omicron.

FDA berkata agensi itu meminda kebenaran penggunaan kecemasan Pfizer Inc (PFE.N) dan vaksin BioNTech SE untuk membolehkan remaja berumur 16 dan 17 tahun menerima suntikan ketiga sekurang-kurangnya enam bulan selepas suntikan dos kedua.

Pusat Kawalan dan Pencegahan Penyakit (CDC) AS turut menandatangani kelulusan itu.

“Walaupun kami tidak mempunyai semua jawapan mengenai varian Omicron, data awal menunjukkan bahawa dos penggalak Covid-19 membantu memperluas dan mengukuhkan perlindungan terhadap Omicron dan varian lain,” kata Pengarah CDC Rochelle Walensky dalam satu kenyataan.

Beliau turut menggalakkan semua remaja berumur 16 dan 17 tahun yang layak, untuk mendapatkan suntikan itu.

Kira-kira 4.7 juta remaja AS dalam kumpulan umur itu telah lengkap dicaksin dan lebih 2.5 juta daripada mereka telah melepasi tempoh enam bulan setelah suntikan kedua.

Hanya vaksin Pfizer/BioNTech telah dibenarkan untuk digunakan dalam kumpulan umur berkenaan.

Sesetengah saintis membangkitkan kebimbangan mengenai suntikan penggalak kerana peningkatan risiko kes keradangan jantung yang jarang berlaku terhadap lelaki muda yang telah dikaitkan dengan vaksin mRNA seperti suntikan Pfizer/BioNTech.

Semua individu dewasa AS pada masa ini layak mendapat suntikan penggalak bagi tiga vaksin Covid-19 yang dibenarkan.

Kebenaran diberikan FDA menyusul sehari setelah Pfizer dan BioNTech mengeluarkan data yang menunjukkan bahawa suntikan penggalak boleh menjadi kunci kepada perlindungan daripada jangkitan varian Omicron yang baaru dikenal pasti.

Setakat ini, CDC telah mengenal pasti kurang daripada 100 kes Omicron di AS, tetapi jumlah itu dijangka meningkat dalam beberapa minggu dan bulan akan datang.

Sementara itu, jangkitan melibatkan varian Delta yang menjadi dominan, dan sangat mudah berjangkit serta boleh disebarkan oleh orang yang telah diberi vaksin sepenuhnya, menunjukkan peningkatan.

Kawasan di mana aktiviti telah berpindah ke dalam rumah ketika musim sejuk, seperti wilayah di Timur Laut, menyaksikan beberapa peningkatan terbesar dalam kes baharu, yang kini secara purata mencecah hampir 120,000 setiap hari. – Agensi


Mat Hasan ingatkan pemimpin UMNO jaga hati DAP kerana ‘menumpang’

Pemimpin UMNO diingatkan supaya menjaga hati parti DAP supaya tidak tercetus perbalahan, kata Datuk Seri Mohamad Hasan.

Timbalan Presiden UMNO itu berkata agar ahli partinya sedar diri tidak berkelakuan seperti ketika parti itu memerintah negara ini dulu, ia selepas timbul bibit serang menyerang dengan pemimpin DAP baru-baru ini.

“Kita ini dalam kerajaan menumpang kasih saja.

“Kalau kita keluar esok pagi pun dengan 30 kerusi, kerajaan takkan tumbang,” katanya dalam satu wawancara bersama Umno Online baru-baru ini.

“Sebab kerajaan ada 148 (kerusi). Tak tumbang, jadi jangan acah-acah. Orang tidak takut. Jadi berperangai elok-elok.”

Baru-baru ini, bekas Naib Presidennya, Datuk Seri Ismail Sabri Yaakob menyifatkan keberadaan parti Melayu itu dalam kerajaan campuran Datuk Seri Anwar Ibrahim sebagai “kahwin paksa”.

Katanya, keretakan dalam gabungan antara Barisan Nasional (BN)-Pakatan Harapan (PH) itu sudah boleh dilihat apabila sekurang-kurangnya dua pemimpin kanan UMNO Johor menegur beberapa pemimpin DAP dan PKR kerana melontarkan komen yang dianggap sebagai menghina parti Melayu itu.

“Setakat ini, baru permulaan. Kita tengoklah. Saya tak mahu komen lebih.

“Tapi dah ada dah, DAP komen tentang UMNO, UMNO komen tentang DAP,” kata Ismail Sabri sebelum ini.

Sementara itu, Mohamad yang juga Ahli Parlimen Rembau turut mengingatkan ahli partinya supaya tidak berlagak seperti menang pilihan raya dan mula memperbaiki imej UMNO yang mula mencatatkan trend penurunan sokongan sejak Pilihan Raya Umum Ke-11 pada 2004.

“Kadang-kadang kita lupa, kita berlagak macam kita menang. Kita tidak berubah mengambil sikap orang kalah.

“Jangan cerita mengenai hala tuju. Bila orang dah lemas mana ada hala tuju. Hala tuju dia (UMNO) adalah untuk hidup,” katanya lagi.


Saya anggap Najib tahu transaksi wang 1MDB, SRC, kata saksi

Seorang bekas pegawai bank Singapura memberitahu Mahkamah Tinggi Kuala Lumpur bahawa beliau berasa bahawa Perdana Menteri Malaysia ketika itu Datuk Seri Najib Razak mengetahui tentang keluar masuk wang oleh 1Malaysia Development Berhad (1MDB) dan bekas anak syarikatnya SRC International Sdn Bhd, ke dalam dana fidusiari.

Kevin Michael Swampillai, bekas jurubank bank BSI Singapura yang telah ditutup, berkata beliau percaya dana fidusiari itu digunakan oleh 1MDB dan SRC untuk menyembunyikan transaksi kewangan daripada pemeriksaan pihak berkaitan di Malaysia.

Swampillai memberi keterangan hari ini (1 Mac 2023) sebagai saksi pendakwaan ke-44 dalam perbicaraan Najib berhubung penyelewengan RM2.28 bilion dana 1MDB, yang didakwa telah memasuki akaun bank peribadi bekas menteri kewangan itu.

Katanya, pelanggan bank BSI SRC, 1MDB, Brazen Sky Limited dan Aabar Investment PJS Limited – kini dikenali sebagai Aabar palsu dan bukannya firma Abu Dhabi sebenar – menjalankan urus niaga melalui dana fidusiari.

Walaupun pekerja syarikat-syarikat ini yang memberi arahan mengenai urus niaga itu kepada Pengurus Perhubungan BSI, Yak Yew Chee, Swampillai berkata beliau “sentiasa berpendapat bahawa urus niaga ini dilakukan dengan pengetahuan Perdana Menteri Najib Razak ketika itu”.

Swampillai berkata beliau telah membentuk tanggapan ini berdasarkan fakta bahawa kedua-dua 1MDB dan SRC dimiliki oleh Kementerian Kewangan (MoF) semasa Najib menjadi menteri kewangan, dengan Najib juga pengerusi lembaga penasihat 1MDB ketika itu.

Swampillai juga memetik petunjuk ahli perniagaan dalam buruan, Low Taek Jho kepada BSI Bank bahawa dia adalah “penasihat kepada Najib”, dengan bekas jurubank BSI itu berkata ini diberitahu kepadanya oleh pegawai atasan banknya dan Yew Chee.

Dalam menjelaskan mengapa beliau percaya Najib mengetahui tentang urus niaga dana fidusiari, Swampillai berkata BSI Bank telah menanyakan “soalan berterusan” mengenai di mana wang yang disalurkan melalui dana fidusiari akan berakhir dan untuk apa ia akan digunakan.

Tetapi katanya, Jho Low telah bertindak balas secara konsisten dengan mendakwa bahawa urus niaga itu adalah pelaburan kerajaan-ke-kerajaan yang “sangat sulit” dan tiada maklumat lanjut boleh disediakan.

“Akhirnya, saiz urus niaga ini adalah pada magnitud dan kekerapan yang tinggi sehingga mereka perlu mempunyai beberapa jenis kelulusan tinggi seperti yang dikeluarkan oleh pegawai kerajaan yang berjawatan tinggi seperti perdana menteri,” katanya menurut laporan MalayMail.

Ilusi optik untuk menyembunyikan identiti, elakkan pemeriksaan

Swampillai, yang merupakan ketua perkhidmatan pengurusan kekayaan BSI Singapura, berkata beliau membuat pembentangan mengenai penyelesaian fidusiari seperti yang diminta oleh Yew Chee dalam pertemuan dengan Jho Low pada 2011 di Hotel St Regis di Singapura. Yew Chee dan bawahan Swampillai, Yeo Jiawei turut hadir.

Swampillai berkata SRC membuka akaun dengan BSI Bank sejurus selepas pertemuan dengan Jho Low, manakala Aabar dan Brazen Sky turut membuka akaun pada 2012, diikuti 1MDB Global Investment Limited (1MDB GIL) pada 2013.

Beliau berkata perkara biasa bagi semua syarikat ini yang merupakan pelanggan Bank BSI ialah kehadiran Jho Low dan kesemuanya berada di bawah MoF dan menggunakan dana fidusiari.

Walaupun terdapat penyelesaian fidusiari alternatif seperti struktur insurans dan amanah yang boleh digunakan untuk menutupi aliran wang dan menyembunyikan identiti pelanggan, Swampillai menyatakan bahawa Jho Low memilih untuk menggunakan struktur dana fidusiari.

Swampillai berkata beliau “tidak mengetahui” motif Jho Low memilih dana fidusiari dan bukannya insurans dan amanah apabila hubungan BSI Bank bermula dengan Jho Low dan syarikat milik MoF tersebut pada 2011, tetapi kini percaya ia adalah satu skim untuk menunjukkan ilusi bahawa dana 1MDB dilaburkan dalam pelaburan tulen.

“Namun, berdasarkan maklumat yang telah keluar dalam domain awam sejak 2015, jelas kepada saya bahawa Jho Low berhasrat bahawa dana fidusiari akan lebih baik untuk memberikan ilusi optik kepada pelbagai pihak berkepentingan di Malaysia dan di tempat lain bahawa dana milik SRC, 1MDB dan Aabar dilaburkan dalam instrumen pelaburan tulen seperti dana pelaburan,” katanya.

Tidak seperti deposit fidusiari di mana ia akan menjadi seperti deposit tetap yang boleh mendapat faedah untuk pelanggan bank, Swampillai berkata dana fidusiari yang digunakan oleh SRC dan 1MDB adalah “saluran untuk menyalurkan wang kepada pelbagai benefisiari yang hanya diketahui oleh mereka” sambil mengaburkan niat mereka daripada “pemeriksaan oleh pelbagai pihak berkepentingan di Malaysia”.

Pelanggan bank seperti 1MDB yang menggunakan dana fidusiari mempunyai “fleksibiliti hampir tanpa had” untuk menentukan perkara, seperti di mana wang itu akan berakhir, dan masa serta jumlah wang yang akan dihantar , katanya.

Swampillai berkata Yew Chee akan menyampaikan arahan daripada pelanggan bank itu, 1MDB dan syarikat berkaitan seperti SRC dan Aabar, kepada bahagian perkhidmatan pengurusan kekayaannya.

Najib, yang juga bekas menteri kewangan, berdepan empat pertuduhan salah guna kuasa dan 21 pertuduhan pengubahan wang haram membabitkan RM2.28 bilion daripada dana 1MDB.

Bagi empat pertuduhan salah guna kuasa, bekas Ahli Parlimen Pekan itu didakwa melakukan kesalahan itu di AmIslamic Bank Bhd cawangan Jalan Raja Chulan di Bukit Ceylon, Kuala Lumpur, antara 24 Feb 2011 dan 19 Dis 2014.

Bagi 21 pertuduhan pengubahan wang haram, tertuduh dididakwa melakukan kesalahan itu di bank yang sama antara 22 Mac 2013 dan 30 Ogos 2013.

Perbicaraan di hadapan hakim Datuk Collin Lawrence Sequerah bersambung.


SAM gesa batalkan terus PSI, kecilkan pun tetap jejas alam

Keputusan kerajaan mengecilkan projek kontroversi melibatkan tambakan laut di Pulau Pinang daripada 1,821 hektar kepada 930.8 hektar itu masih tidak boleh diterima.

Presiden Sahabat Alam Malaysia (SAM), Meenakshi Raman menggesa kerajaan membatalkan terus projek Pulau Pinang Selatan (PSI) itu kerana keluasan yang disebut itu masih berskala besar.

“Keputusan ini masih tidak boleh diterima memandangkan kawasan penambakan terbabit masih sangat besar sekali gus menjejaskan kawasan perikanan dan alam sekitar.

“Selain itu, ia membabitkan jumlah pengambilan pasir yang banyak dari perairan Pulau Pinang termasuk Perak yang dikhuatiri mengakibatkan lebih banyak kemusnahan,” katanya dalam kenyataan, hari ini.

Katanya meskipun skala pulau buatan itu dikecilkan ia tetap akan menjejaskan nelayan di sepanjang perairan Pulau Pinang, Kedah dan Perak.

Beliau turut berkata projek berkenaan bakal memusnahkan dataran lumpur, terumbu karang selain menjejaskan habitat marin dan mengganggu penghijrahan udang.

Katanya, tiada keperluan kerajaan negeri Pulau Pinang meneruskan PSI kerana kerajaan Persekutuan telah bersetuju menambah dana bagi membolehkan projek Transit Aliran Ringan (LRT) dilaksanakan segera di negeri ini.

“Tiada sebarang justifikasi untuk itu dan kita mempunyai tanah di Seberang Perai seperti yang diakui sendiri oleh ketua menteri seluas 12,000 hektar jadi batalkan PSI, bukan kecilkannya,” katanya.

Hari ini, Ketua Menteri Pulau Pinang, Chow Kon Yeow mengumumkan projek PSI dikurangkan daripada tiga pulau kepada hanya satu pulau sahaja

Menurut Kon Yeow, keputusan itu selari dengan permintaan Perdana Menteri, Datuk Seri Anwar Ibrahim yang sebelum ini meminta kerajaan negeri mengkaji semula dan memperkecilkan skop tambakan laut bagi projek tersebut.


ROS daftar GRS secara rasmi

Jabatan Pendaftar Pertubuhan (ROS) secara rasminya mendaftar Gabungan Rakyat Sabah (GRS) sebagai entiti politik rasmi, kata Ketua Menteri Datuk Hajiji Noor.

GRS yang diasaskan Pengerusi Perikatan Nasional (PN) Tan Sri Muhyiddin Yassin adalah gabungan PN yang terdiri daripada Bersatu, STAR dan SAPP, bersama Barisan Nasional (BN – PBRS, MCA dan UMNO) serta Parti Bersatu Sabah (PBS).

Hajiji yang juga Pengerusi GRS dan Ketua Bersatu Sabah berkata gabungan itu menerima sijil kelulusan daripada ROS, Jumaat lalu, setelah menghantar permohonan beberapa minggu lalu.

Menurutnya, pendaftaran GRS adalah tindakan pihaknya terhadap permintaan rakyat yang mahu GRS bergerak sebagai entiti politik rasmi di Sabah.

“Hasrat kita mahu melihat Sabah terus makmur dengan perpaduan dan kestabilan yang dapat mendorong agenda pembangunan. Tiada masa lebih sesuai selain sekarang, maka kita perlu hapuskan politik negatif dan remeh-temeh.

“Berbekalkan sumber dan kekuatan, kita perlu bersama menjunjung mandat diberi rakyat untuk kemakmuran Sabah,” katanya selepas majlis pelancaran Parti Kesejahteraan Demokratik Masyarakat (KDM) di Pusat Konvensyen Antarabangsa Sabah (SICC) di Kota Kinabalu, hari ini.

Memetik laporan media tempatan Hajiji berkata, pihaknya akan memanfaatkan GRS bagi membangunkan Sabah dalam keadaan politik semasa di negeri itu.

Mengenai kedudukan KDM sebagai parti mesra GRS, beliau mengalu-alukan hasrat itu dan akan membawa permohonan berkenaan untuk pertimbangan dan persetujuan rakan komponen.


Rumah terbuka bukan pembaziran, untuk dekati rakyat: Mat Sabu

Penganjuran Majlis Rumah Terbuka Malaysia MADANI bersama Perdana Menteri di enam negeri tiada kaitan dengan Pilihan Raya Negeri (PRN), sebaliknya ia usaha kerajaan Persekutuan mendekati rakyat dan kepimpinan kerajaan negeri termasuk yang ditadbir pembangkang.

Penjelasan itu diberikan susulan kritikan mengatakan kerajaan menganjurkan rumah terbuka untuk tujuan politik dan membazir wang rakyat kerana sebelum ini kerajaan sendiri mahu mengambil langkah berjimat cermat.

Menteri Pertanian dan Keterjaminan Makanan Datuk Seri Mohamad Sabu berkata penganjuran majlis sempena sambutan Aidilfitri di peringkat negeri itu dapat memberikan akses sebanyak mungkin kepada rakyat dari negeri berkenaan untuk hadir, berbanding jika dianjurkan di Putrajaya, menurut laporan Bernama.

“Bukan semua orang dari negeri (lain) dapat berkunjung ke rumah terbuka ini jika ia diadakan di Seri Perdana, Putrajaya, maka pilihan dibuat oleh Perdana Menteri Datuk Seri Anwar Ibrahim adalah untuk mendekati dan meraikan sebanyak mungkin rakyat.

“Malah, banyak acara peringkat kebangsaan juga dirancang untuk diadakan di luar Putrajaya bagi mencapai hasrat menguatkan kerjasama (dengan negeri-negeri termasuk dipimpin pembangkang) ini,” katanya ketika ditemui pemberita pada Majlis Sambutan Aidilfitri
Menteri Pertanian dan Keterjaminan Makanan dan Parti Amanah Negara (Amanah) Negeri Kedah di sini malam tadi.

Beliau berkata demikian ketika mengulas mengenai kritikan Menteri Besar Kedah Datuk Seri Muhammad Sanusi Md Nor terhadap majlis rumah terbuka itu yang dianggap sebagai program kempen PRN dan ia tidak wajar diadakan.

Muhammad Sanusi berkata ini kerana program itu melibatkan kos yang tinggi sedangkan kerajaan Persekutuan sebelum ini menguar-uarkan langkah penjimatan, oleh itu majlis rumah terbuka Aidilfitri seharusnya diadakan di satu lokasi sahaja iaitu di Putrajaya seperti kelaziman sebelum ini.

Mohamad yang juga Presiden Amanah berkata kerajaan Persekutuan komited untuk membuat perbelanjaan berhemah, sekali gus tiada isu pembaziran menerusi penganjuran majlis itu.

Rumah Terbuka Malaysia MADANI bersama Perdana Menteri akan dimulakan di Kedah pada 29 April ini, diikuti Pulau Pinang (6 Mei), Negeri Sembilan (7 Mei), Kelantan (12 Mei), Terengganu (13 Mei) dan kemuncak sambutan rumah terbuka itu akan berlangsung di Selangor pada 14 Mei.


Jika peratusan pengundi rendah, UMNO menang besar PRN Johor: Wan Saiful

Peratusan pengundi rendah akan mengundang senario sama semasa Pilihan Raya Negeri (PRN) Melaka yag menyaksikan kemenangan besar UMNO, kata Bersatu.

Ketua Penerangannya, Datuk Wan Saiful Wan Jan berkata jika pengundi luar tidak pulang menunaikan tanggungjawab mereka berkemungkinan episod sama akan berulang di Johor kali ini dan UMNO akan bersorak gembira.

“Saya tidak percaya dengan pandangan sesetengah pihak bahawa bilangan kes positif Covid-19 sengaja dinaikkan oleh Kementerian Kesihatan untuk menakutkan pengundi.

“Tuduhan kepada Kementerian Kesihatan Malaysia (KKM) itu tidak wajar.

“Tetapi pandangan saya ialah, jika rakyat takut atau tidak peduli untuk keluar mengundi, maka Umno akan bersorak gembira,” katanya dalam satu kenyataan hari ini.

Strategi sama akan digunakan UMNO semasa PRN Melaka dengan memastikan pengundi teras mereka keluar mengundi memandangkan kebanyakkannya menetap dalam kawasan tersebut.

“Jika pengundi yang menetap di luar tidak balik mengundi, maka UMNO akan gembira kerana yang menetap di luar kawasan ramai yang menyokong Perikatan Nasional (PN) atau Pakatan Harapan (PH), bukan menyokong UMNO,” katanya.

Wan Saiful membuat perbandingan berdasarkan PRN Melaka yang menyaksikan hanya keseluruhan 65.85 peratus peratus keluar mengundi pada 20 Nov 2021.

Pada PRN itu, BN menyapu bersih 21 daripada 28 kerusi DUN yang ditandinginya.

“Di Melaka itulah yang memenangkan UMNO apabila mereka yang menetap di luar kawasan tidak balik mengundi. Fenomena ini UMNO harap berulang kembali di Johor.

“(Sebab itu) saya menyatakan kebimbangan mengenai kadar keluar pengundi pada pilihan raya negeri akan datang semasa lawatan di DUN Kukup,” tambah Wan Saiful.

Mengambil kira faktor tersebut, Wan Saiful menggesa mereka yang menetap di luar kawasan mereka supaya pulang mengundi.

“Inilah peluang untuk menentukan masa depan Johor. Jangan sia-siakan peluang ini dan pastikan undi anda dapat menghentikan kerakusan dan keangkuhan BN dan Umno,” katanya.

Bersatu, bersama rakan partinya, PAS dijangka bertanding di 40 kerusi DUN.

PRN Johor akan diadakan pada 12 Mac dengan pencalonan ditetapkan pada 26 Feb.


Laporan polis dibuat terhadap calon BN di Terengganu beri sogokan

Seorang pengundi, Mohd Hilmi Jusoh membuat laporan polis hari ini terhadap calon Barisan Nasional (BN) kerusi Dewan Undangan Negeri (DUN) Ladang, Datuk Mohd Sabri Alwi kerana dikatakan cuba melakukan sogokan dalam kempen Pilihan Raya Negeri (PRN).

Laporan polis terhadap calon UMNO-BN itu dibuat menjelang tempoh kempen berbaki beberapa hari lagi sebelum pengundian pada 12 Ogos ini.

Hilmi yang merupakan pengundi DUN Ladang mendakwa, unsur sogokan itu adalah melalui satu program pemberian minyak hitam kepada penunggang motosikal di perkarangan Pangsapuri Ladang Gemilang pada Jumaat lepas, menurut laporan Malaysia Now.

Katanya, laporan polis itu dibuat selepas merasakan berlaku ketidakadilan dalam proses kempen.

Selain itu katanya, calon BN itu dipercayai melanggar peraturan yang digariskan Suruhanjaya Pilihan Raya (SPR).

“Saya percaya program tersebut ada mempunyai unsur sogokan dan ia jelas melanggar peraturan SPR di bawah Seksyen 8,9,10, dalam program itu jelas ada pemberian daripada calon itu tersebut,” katanya kepada pemberita.

Beliau hadir di Ibu Pejabat Kontinjen (IPK) Kuala Terengganu awal hari ini ditemani beberapa kepimpinan Pemuda PAS negeri bagi membuat laporan kes tersebut.

MalaysiaNow cuba mendapatkan penjelasan daripada Sabri, namun pegawainya, memaklumkan calon BN itu akan membuat kenyataan berhubung isu terkait dengannya esok.

Mengulas lanjut, Hilmi meluahkan kekecewaan dengan insiden tersebut sedangkan isu rasuah dan sogokan kepada pengundi antara yang diperjuangkan BN menerusi petisyen yang difailkan terhadap Perikatan Nasional dan sehingga Pilihan Raya Kecil (PRK) Kuala Terengganu terpaksa diadakan semula.

“Kita tengok pihak lain dapat patuh dengan peraturan tersebut mengapa BN tidak boleh sedangkan BN lah yang dulu kemukakan petisyen sehingga PRK Kuala Terengganu diadakan,” katanya lagi.

Beliau merujuk kepada keputusan Mahkamah pada Jun yang membatalkan kemenangan PAS di kerusi Parlimen Kuala Terengganu menerusi calonnya, Datuk Ahmad Amzad Hashim pada Pilihan Raya Umum Ke-15 (PRU-15).

Ia susulan petisyen yang difailkan BN Terengganu mendakwa wujudnya unsur rasuah dalam kempen Ahmad menerusi program bantuan kerajaan negeri.

Pada masa sama, Hilmi juga menolak tindakannya membuat laporan polis kerana dirinya cenderung menyokong Perikatan Nasional (PN).

“Saya bukan penyokong mana-mana parti, tapi saya membuat laporan berdasarkan hak saya sebagai pengundi.

“Sebagai pengundi saya rasa perkara ini sangat tidak adil,” katanya.

Akta Kesalahan Pilihan Raya 1954 (AKPR 1954) di bawah Seksyen 8 (perjamuan),9 (pengaruh tidak wajar) dan 10 (rasuah) membabitkan semua bentuk kesalahan rasuah dan salah guna kuasa yang jelas semasa atau selepas tempoh pilihan raya.

Menawarkan “pembelian undi” sama ada secara langsung atau tidak langsung seperti memberi atau menawarkan wang, hadiah, pekerjaan, atau pinjaman ketika proses pilihan raya adalah di bawah peruntukan Seksyen 10.

Hukuman kesalahan tersebut boleh dipenjara hinggalah hilang kelayakan sebagai wakil rakyat dan hak mengundi.


Polis terima laporan anak Ahli Parlimen Melaka pukul pengurus

Anak kepada seorang Ahli Parlimen Melaka didakwa menumbuk dan meludah seorang lelaki berusia 49 tahun dalam kejadian di sebuah rumah di Pernu pada 2 Mei lalu.

Dalam kejadian jam 12.33 tengah malam itu, individu berkenaan menghubungi mangsa, lalu mengeluarkan kata-kata kesat dan memintanya datang ke rumah.

Gara-gara tidak puas hati dengan mangsa yang dikatakan bersikap kurang ajar terhadap ibunya ketika berada di sebuah kedai ikan bakar di Umbai sebelum itu, pelaku berang lantas menumbuk kepala mangsa, lapor Utusan yang memetik sumber sebagai berkata.

“Mangsa yang tidak mengesyaki apa-apa telah datang ke rumah lelaki berkenaan di Pernu.

“Ketika di rumah, berlaku pertengkaran hingga lelaki itu berang lalu terus menumbuk kepala mangsa.

“Lelaki itu juga menghantukkan kepalanya ke muka mangsa hingga menyebabkan kecederaan di bahagian hidung. Mangsa juga turut diludah di muka,” kata sumber itu.

Sehubungan itu katanya, mangsa meminta untuk bertemu dengan ibu individu itu jika benar dirinya bersalah, namun adik lelaki pelaku pula terus menghalaunya keluar dari rumah.

Sumber berkata, mangsa yang bekerja sebagai pengurus telah membuat laporan di Balai Polis Kandang kira-kira jam 12.36 tengah malam, semalam.

“Mangsa membuat laporan berkenaan kerana bimbang keselamatan dirinya dan ahli keluarga,” dedah sumber.

Sementara itu, Ketua Polis Daerah Melaka Tengah, Asisten Komisioner Christopher Patit mengesahkan menerima laporan, namun enggan mengulas lanjut.


Kereta banjir, pengguna boleh dapatkan khidmat AKPK tak perlu lari bank

Pemilik kenderaan yang terlibat dalam bencana banjir dinasihatkan supaya mendapatkan khidmat nasihat Agensi Kaunseling dan Pengurusan Kredit (AKPK).

Langkah tersebut bagi mengelakkan pengguna yang masih mempunyai hutang sewa beli kereta yang terjejas akibat banjir atau tamat tempoh moratorium melarikan diri daripada bank.

Timbalan Presiden Gabungan Persatuan Pengguna Malaysia (FOMCA), Mohd Yusof Abdul Rahman, berkata kesukaran dihadapi pengguna terjejas juga sepatutnya tidak dibebani terus oleh pihak bank, sebaliknya memberi peluang mereka membuat penstrukturan semula dengan AKPK.

“Impak Perintah Kawalan Pergerakan (PKP) akibat Covid-19 memberi banyak kesan kepada rakyat. Ada yang kehilangan pekerjaan dan tidak kurang juga gaji dipotong.

“Bank sudah memberi moratorium, tetapi memasuki 2022, ia ditamatkan. Ditambah pula bencana banjir baru-baru ini, kita lihat banyak kereta tersadai ditenggelami air dan keadaan ini cukup membebankan pengguna,” katanya lapor portal BH.

Pandemik Covid-19 dan arahan PKP oleh kerajaan memperlihatkan semua bank dalam negara memberikan tempoh moratorium kepada peminjam selama dua tahun.

Disember lalu, beberapa negeri dilanda banjir, sekali gus memperlihatkan ramai golongan terjejas termasuk mereka yang kehilangan aset seperti kenderaan sama ada kegunaan peribadi atau perniagaan.

Mohd Yusof berkata, pengguna boleh mendapatkan khidmat nasihat AKPK bagi penstrukturan semula pembayaran termasuk perbincangan bersama pihak bank.

“Rundingan bersama AKPK membantu mereka menstruktur semula pinjaman dan pihak bank tidak boleh sama sekali menafikan hak pengguna yang terjejas, sekali gus mengelak mereka daripada muflis.

“Tindakan ini sekali gus memberi peluang pengguna bernafas kembali selepas diduga akibat banjir,” katanya.


Anwar petik nama Presiden UMNO dalam Parlimen, rindu ke?

Ketiadaan Presiden UMNO, Datuk Seri Ahmad Zahid Hamidi dirasai Ketua Pembangkang, Datuk Seri Anwar Ibrahim apabila memetik nama anak muridnya itu semasa Sidang Khas Parlimen hari ini dalam ucapannya.

Untuk rekod Ahli Parlimen Bagan Datuk itu sedang menjalani kuarantin kendiri selepas didapati positif Covid-19 dan tidak dapat menghadiri sidang khas.

Anwar tidak berpuas hati dengan keputusan Kerajaan yang mengumumkan Proklamasi Darurat tidak akan dilanjutkan selepas berakhir pada 1 Ogos ini dan mendesak supaya perkara tersebut dibahaskan atas alasan perlu mendapat perkenan Yang di-Pertuan Agong walhal diketahui umum blok pembangkang sendiri yang mendesak supaya ia dibatalkan dengan segera.

“Saya teliti, Presiden UMNO sendiri pun minta bahas soal darurat, ya tapi maknanya ia tidak lagi suara kecil, ia suara majoriti rakyat,” katanya dalam Dewan Rakyat.

Anwar sebelum ini dikaitkan dalam pakatan sulit dengan Zahid untuk menumbangkan kerajaan Perikatan Nasional (PN) pimpinan Perdana Menteri (PM) Tan Sri Muhyiddin Yassin.

Anwar mendesak kerajaan dan Perdana Menteri seharusnya terlebih awal menyembah maklum dan memohon perkenan Yang di-Pertuan Agong berhubung perkara demikian.

“Apakah pembatalan ini telah mendapat perkenan Agong? Oleh demikian pengumuman tidak boleh dibuat tanpa perkenan Seri Paduka dan ia seolah-olah satu penghinaan kepada Majlis Raja-Raja.

“Kerajaan dan Perdana Menteri harus bertanggungjawab kerana usul terlebih dahulu tetapi mengetepikan institusi raja dengan harus mendapat perkenan terlebih dahulu,” katanya lagi.

Anwar pada 25 Januari lalu memfailkan permohonan kebenaran untuk memulakan semakan kehakiman dengan menamakan PM dan kerajaan masing-masing sebagai responden pertama dan kedua.

Terdahulu di Parlimen, Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan mengumumkan kerajaan bersetuju untuk tidak melanjutkan darurat kesihatan selepas perintah sedia ada tamat 1 Ogos ini.

Sehubungan itu kerajaan tidak akan menasihatkan Yang di-Pertuan Agong untuk melanjutkannya.

“Saya ingin mengesahkan pada hari ini, bahawa Kerajaan Persekutuan memutuskan tidak akan menasihatkan Yang di-Pertuan Agong untuk mengisytiharkan Proklamasi Darurat baharu apabila tamat pada 1 Ogos 2021.

“Kerajaan telah buat keputusan berdasarkan kepada perkara 105(3) Perlembagaan Persekutuan untuk membatalkan semua ordinan darurat yang dibuat semasa proklamasi darurat ini.

“Oleh itu, isu pembatalan (undang-undang) tidak lagi relevan,” katanya.


Tak peduli nepotisme Rafizi terus pertahan Nurul jadi penasihat bapa

Timbalan Presiden PKR Rafizi Ramli terus mempertahankan langkah rakan baiknya yang juga Nurul Izzah menjadi anggota panel penasihat kewangan kepada Perdana Menteri yang juga bapanya, Datuk Seri Anwar Ibrahim, ditengah-tengah tuduhan kerajaan Pakatan Harapan-Barisan Nasional (PH-BN) mengamalkan nepotisme.

Rafizi yang juga Ahli Parlimen Pandan dan Menteri Ekonomi kerajaan PH-BN, mendakwa kononnya keanggotaan Nurul Izzah dalam panel itu menjadi ‘nilai tambah’ kepada panel penasihat berkenaan.

Sebelum ini, Anwar sekali lagi dituduh mengamalkan nepotisme selepas Nurul Izzah dijemput menyertai sekretariat panel penasihat, setelah melepaskan jawatan Penasihat Kanan Ekonomi dan Kewangan kepada Perdana Menteri.

Ketika ditanya sama ada kedudukan dalam panel penasihat masih merupakan nepotisme, Rafizi berkata Nurul Izzah boleh membantu sekretariat “mencetuskan” keputusan.

“Saya rasa ada nilai tambah (apabila Nurul Izzah duduk dalam panel),” katanya pada sidang media di ibu negara seperti dilapor MalayMail, hari ini.

“Saya difahamkan sekretariat itu terdiri daripada pakar ekonomi lain. Saya lebih cenderung (mengatakan) dengan pasukan sebegitu (termasuk Nurul Izzah), mereka boleh menjalankan tugas dengan lebih baik.”

“Saya rasa dengan input daripada pelbagai tokoh ini, kita harap perkara berkaitan dasar yang mengambil pandangan dan input daripada pelbagai pihak ini dapat dicetuskan… jadi ada nilai tambah (penglibatan Nurul Izzah),” tambahnya.

Dakwaan nepotisme timbul selepas Nurul Izzah mendedahkan beliau dilantik sebagai Penasihat Kanan Ekonomi dan Kewangan kepada bapanya.

Anwar cuba menangkis dakwaan itu dengan menegaskan anak perempuannya layak, tidak akan dibayar untuk jawatan itu, dan tidak akan menyalahgunakan jawatan itu.

Minggu lalu, Anwar mengumumkan panel penasihat khas termasuk bekas Ketua Eksekutif Petronas Tan Sri Hassan Merican; Pengerusi FPO Ventures Datuk Ahmad Fuad Md Ali; Pengarah Pengajian Ekonomi Universiti Sunway, Profesor Dr Yeah Kim Leng, Profesor Ekonomi Universiti Malaya, Datuk Rajah Rasiah, dan Pengerusi Sarawak Energy, Datuk Amar Abdul Hamed Sepawi.

Terdahulu, Ahli Parlimen Perikatan Nasional menggesa Anwar menghentikan amalan nepotisme dan kronisme dengan melantik individu yang mempunyai hubungan keluarga ke dalam jawatan kerajaan.

Ahli Parlimen Tasek Gelugor, Datuk Saiful Wan Saiful Wan Jan berkata tindakan Anwar melantik anaknya sebagai Penasihat Kanan Ekonomi dan Kewangan sebelum ini jelas membuktikan kerajaan sedang mengamalkan nepotisme.

“Ini bukan soal layak atau tidak atau emolumen (gaji) tidak diberi, tetapi ini soal risiko wujudnya konflik kepentingan di dalam urus tadbir kerajaan.

“Sebagai ketua sekretariat, sudah pasti (Nurul Izzah) ada kemudahan dan akses kepada kerja-kerja yang dijalankan oleh jawatankuasa berkenaan,” katanya.


PM tidak terikat pendapat Jemaah Menteri bila hendak bubar Parlimen

Perdana Menteri Datuk Seri Ismail Sabri Yaakob mempunyai budi bicara untuk memaklumkan kepada Jemaah Menteri berhubung pembubaran Parlimen, dan tidak terikat dengan pendapat mereka.

Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar yang bercakap pada sidang media di Parlimen hari ini berkata, ia merupakan amalan sejak Malaya mencapai kemerdekaan pada 1957, dan kemudian terbentuknya Malaysia pada 1963.

“Tetapi, dua minggu lalu, Kabinet membincangkan sama ada Perdana Menteri perlu menghadap Agong untuk memohon pembubaran Parlimen.

“Bagaimanapun, tiada tarikh ditetapkan (bila Perdana Menteri harus menghadap Agong) tetapi sekurang-kurangnya Kabinet sedar dan idea itu sudah dibincangkan,” katanya menurut NST.

Biarpun Perkara 40 (1) Perlembagaan Persekutuan menyatakan berkaitan definisi Jemaah Menteri dan Menteri di bawah Kuasa Am Jemaah Menteri dalam hal menasihati Yang di-Pertuan Agong, Wan Junaidi berkata, ia harus dibaca dengan Perkara 39.

“Kalau kita lihat Perkara 39 – Kerajaan Malaysia ini ditadbir oleh YDP Agong. Duli Tuanku tidak mentadbir sendiri, tetapi menerusi Jemaah Menteri, dan Jemaah Menteri sebelum jadi Jemaah Menteri, Tuanku di bawah perkara 40 perlu melantik Perdana Menteri dahulu.

“Selepas dilantik Perdana Menteri, dia akan pengerusi Jemaah Menteri, jadi maknanya kuasa Jemaah dengan Perdana Menteri ‘is diluted’ sebegitu rupa.

“Itu kenapanya kita lihat amalan Merdeka dari Malaya dulu hingga Malaysia pada 1963, Perdana Menteri tak pernah bincang dengan sesiapa untuk berhadapan, melainkan mungkin dengan pemimpin tertentu,” katanya yang juga Ahli Parlimen Santubong.

Memetik laporan media, Wan Junaidi bagaimanapun menegaskan, keputusan untuk membubarkan Parlimen masih terletak di tangan Yang di-Pertuan Agong.

“Kalau kita lihat proses dan prosedur, tetapi apabila Perdana Menteri sebagai pemimpin Kabinet telah berjumpa dengan YDP Agong, saya cukup yakin keputusan itu adalah keputusan Agong, nak bubar atau tidak.

“Duli Tuanku boleh tidak, atau menangguhkan permohonan dari Perdana Menteri. Kalau ini berlaku, itu adalah keputusan daripada Agong,” katanya.


Perbicaraan 1MDB Najib berakhir awal hari ini, peguam bela sakit lagi

Perbicaraan bekas Perdana Menteri daripada UMNO Datuk Seri Najib Razak berhubung penyelewengan RM2.28 bilion dana 1Malaysia Development Berhad (1MDB) berakhir awal hari ini (5 Disember 2022), berikutan peguam bela utamanya Tan Sri Muhammad Shafee Abdullah, tidak sihat.

Perbicaraan bermula pagi ini dengan Ketua Pendakwa Raya Datuk Seri Gopal Sri Ram membentangkan hujahnya di hadapan hakim Mahkamah Tinggi Kuala Lumpur, Datuk Collin Lawrence Sequerah mengenai mengapa pihak pendakwaan perlu dibenarkan memainkan klip audio yang memperdengarkan suara Najib sebagai bukti dalam perbicaraan ini.

Selepas Sri Ram menyelesaikan hujahannya, seorang lagi peguam bela bekas Presiden UMNO itu Tania Scivetti memohon kepada Mahkamah Tinggi sekiranya Shafee boleh menyanggah hujah itu esok.

“Kami meminta Tan Sri Shafee meneruskan jawapan esok, adakah itu OK?” dia bertanya, menurut MalayMail.

Shafee tidak hadir dalam bilik mahkamah sepanjang pagi tadi.

Apabila ditanya oleh hakim, Scivetti mengesahkan bahawa Shafee tidak hadir hari ini kerana “dia tidak sihat”.

Beliau berkata sijil perubatan akan diberikan kepada mahkamah kemudian.

Shafee dijangka menyoal balas bekas pengurus perhubungan AmBank, Joanna Yu sebagai saksi pendakwaan ke-41 minggu ini.

Yu dilihat di kompleks mahkamah hari ini, tetapi tidak dipanggil memasuki kamar perbicaraan untuk memberi keterangan.

Memandangkan Shafee tidak hadir, Sequerah berkata perbicaraan akan disambung pagi esok.

Sebelum ini, Mahkamah Tinggi diberitahu bahawa sejumlah RM2.28 bilion dana milik 1MDB disalurkan kepada dua akaun peribadi Najib melalui empat transaksi pengaliran wang itu dilakukan bermula 2011 hingga 2014 melibatkan jumlah berlainan.

Najib kini menjalani hukuman 12 tahun di Penjara Kajang setelah disabitkan dengan kesalahan berkaitan RM42 juta dana SRC International.

Mengikut fakta kes:

Pada 20 September 2018, Najib mengaku tidak bersalah di Mahkamah Sesyen Kuala Lumpur atas empat tuduhan rasuah berjumlah RM2.3 bilion melibatkan dana 1MDB yang dimasukkan ke akaun peribadinya.

Najib, 65, membuat pengakuan itu selepas kesemua pertuduhan itu dibacakan secara berasingan di hadapan Hakim Azura Alwi, sebelum kes dipindahkan ke Mahkamah Tinggi.

Pendakwaan diketuai bekas Hakim Mahkamah Persekutuan Datuk Seri Gopal Sri Ram, manakala peguam Tan Sri Muhammad Shafee Abdullah mengetuai barisan pembelaan.

Bagi kes rasuah, mengikut pertuduhan pertama Najib sebagai Perdana Menteri Malaysia, Menteri Kewangan dan Pengerusi Lembaga Penasihat 1MDB didakwa telah menggunakan kedudukannya untuk mendapatkan suapan berjumlah RM60,629,839.43 dengan mengambil empat tindakan pada 24 Februari 2011 dan 14 Jun 2011, di AmIslamic Bank Berhad, Cawangan Jalan Raja Chulan, di Kuala Lumpur, iaitu:

Pada 1 April 2009, di Bilik Mesyuarat Jemaah Menteri, Tingkat 4, Pejabat Perdana Menteri, Putrajaya melalui memorandum daripada Menteri Kewangan, Najib telah mendapatkan persetujuan Jemaah Menteri supaya Kerajaan Malaysia memberi jaminan kepada Terengganu Investment Authority Berhad (TIA). Jaminan itu bagi membolehkan TIA mendapatkan pinjaman sehingga RM5 bilion daripada pasaran domestik dan luar negara melalui Islamic Medium Term Notes Programme.

Pada 29 Julai 2009, di tempat sama, Najib pada 3 April 2009 telah memutuskan supaya Kerajaan Persekutuan mengambil alih TIA dan selanjutnya telah menyebabkan nama TIA ditukar kepada 1Malaysia Development Bhd yang mengenainya dia mempunyai kepentingan secara langsung.

Pada 26 September 2009, Najib telah mengarahkan Lembaga Pengarah 1MDB yang mengadakan satu Mesyuarat Khas di The Royale Bintang, Damansara, Petaling Jaya, untuk meluluskan satu resolusi membenarkan 1MDB untuk menyertai satu usahasama bersama PetroSaudi International Limited dengan membuat pelaburan sebanyak RM1 bilion saham biasa dalam syarikat itu pada harga AS$1 setiap saham.

Pada 16 Mei 2011, di Pejabat 1MDB, Tingkat 8, Menara IMC, No 8, Jalan Sultan Ismail, Kuala Lumpur, Najib telah menyebabkan Lembaga Pengarah 1MDB untuk meluluskan satu ‘Circular Resolution’ yang membenarkan satu pelaburan tambahan sebanyak RM1 bilion (atau dengan nilai yang bersamaan dalam AS$) di bawah Murabaha Financing Agreement bertarikh 31 Mac 2010 dibuat di dalam 1MDB Petro Saudi Limited.

Mengikut pertuduhan kedua, Najib didakwa antara 31 Oktober 2012 dan 20 November 2012, di tempat sama, atas jawatan sama telah menggunakan kedudukannya untuk mendapatkan suapan bagi dirinya berjumlah RM90,899,927.28 dengan mengambil dua tindakan, iaitu:

Pada 9 Februari 2012, di Pejabat 1MDB, sebagai selaku Menteri Kewangan telah meluluskan 1MDB yang mengenainya dia secara langsung mempunyai kepentingan melalui 1MDB Energy Sdn Bhd yang merupakan anak syarikat milik penuh 1MDB untuk menawarkan bidaan bagi tujuan cadangan pengambil alihan Tanjong Energy Holdings Sdn Bhd pada harga bidaan sebanyak RM10.6 bilion.

Pada 10 Ogos 2012, di tempat sama, sebagai selaku Menteri Kewangan telah meluluskan pengambilalihan ekuiti Syarikat Mastika Lagenda Sdn Bhd dengan harga pembelian agregat sehingga RM2.75 bilion dan selanjutnya meluluskan 1MDB, yang mengenainya dia secara langsung mempunyai kepentingan untuk melaksanakan penerbitan ‘10-Year Structured Loan Note’ bernilai AS$1.75 bilion.

Bagi pertuduhan ketiga pula, bekas Presiden UMNO itu didakwa antara 22 Mac 2013 dan 10 April 2013, telah menggunakan kedudukannya untuk mendapatkan suapan untuk dirinya sendiri berjumlah RM2,081,476,926 melalui dua tindakan, iaitu:

Pada 25 Februari 203, di Pejabat 1MDB, sebagai Menteri Kewangan telah meluluskan 1MDB, yang mengenainya dia secara langsung mempunyai kepentingan untuk memasuki satu perjanjian usahasama dengan Aabar Investment PJS.

Pada 14 Mac 2013, telah meluluskan ‘Letter of Support’ kepada 1MDB global Investment Limited bagi tujuan sokongan kepada terbitan bon berjumlah AS$3 bilion bagi pihak 1MDB, yang mengenainya dia secara langsung mempunyai kepentingan.

Bagi pertuduhan keempat, Najib didakwa sebagai Perdana Menteri Malaysia, Menteri Kewangan dan Pengerusi Lembaga Penasihat (1MDB) telah menggunakan kedudukannya untuk mendapatkan suapan berjumlah RM49,930,985.70 dengan cara mengambil tindakan seperti berikut:

Pada 20 Ogos di Pejabat 1MDB, dalam kapasitinya sebagai Pengerusi Lembaga Penasihat 1MDB, telah mengarahkan Lembaga Pengarah 1MDB untuk meluluskan 1MDB Energy Holdings Limited untuk membuat pinjaman melalui ‘Term Loan Facility’ sehingga AS$975,000,000 daripada Deutsche Bank AG bagi tujuan terbitan 1MDB Eenergy Group IPO, yang mengenainya dia secara langsung mempunyai kepentingan.

Najib didakwa melakukan kesalahan itu di bank sama antara 23 Jun 2014 dan 19 Disember 2014.

Bagi kempat-empat pertuduhan itu, Najib didakwa mengikut Seksyen 23(1) Akta SPRM yang boleh dihukum di bawah Seksyen 24(1) akta sama yang membawa hukuman penjara maksimum 20 tahun dan didenda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.

Sementara itu, pada tarikh sama Najib turut dihadapkan di Mahkamah Sesyen atas 21 pertuduhan melibatkan diri dalam pengubahan wang haram membabitkan lebih RM4.3 bilion.

Bagaimanapun, Najib mengaku tidak bersalah selepas kesemua pertuduhan itu dibacakan secara berasingan di hadapan Hakim Azura Alwi.

Bagi pertuduhan pertama hingga kesembilan, Najib didakwa melibatkan diri dalam pengubahan wang haram, iaitu menerima hasil daripada aktiviti haram yang kesemuanya berjumlah RM2,081,476,926 daripada akaun bernombor 8550299001 milik Tanore Finance Corporation di Falcon Private Bank, Singapura ke dalam akaun AmIslamic Bank Berhad bernombor 2112022009694 miliknya.

Dia didakwa melakukan kesemua kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini antara 22 Mac hingga 10 April 2013.

Bagi pertuduhan ke-10, Najib didakwa melibatkan diri dalam pengubahan wang haram iaitu dengan memindahkan hasil daripada aktiviti haram sejumlah RM652,600,000 daripada akaun AmIslamic Bank bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Najib didakwa melakukan kesalahan itu di tempat sama pada 2 Ogos 2013.

Bagi pertuduhan ke-11 dan ke-12, dia didakwa melibatkan diri dalam pengubahan wang haram, iaitu dengan menggunakan hasil daripada aktiviti haram, masing-masing RM20,000,000 melalui cek AmIslamic Bank Berhad bernombor 571854 untuk pembayaran kepada Pertubuhan Kebangsaan Melayu Bersatu (UMNO) dan RM100,000 melalui cek AmIslamic Bank Berhad bernombor 571857 untuk pembayaran kepada UMNO Bahagian Batu Kawan.

Dia didakwa melakukan kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini pada 2 Ogos dan 7 Ogos 2013.

Bagi pertuduhan ke-13, Najib didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM246,000 melalui cek AmIslamic Bank Berhad bernombor 571858 untuk pembayaran kepada Lim Soon Peng, 63, di tempat sama pada 7 Ogos 2013.

Bagi pertuduhan ke-14, dia didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM2,000,000 melalui cek AmIslamic Bank Berhad bernombor 571859 untuk pembayaran kepada ORB Solutions Sdn Bhd di tempat sama pada 12 Ogos 2013.

Bagi pertuduhan ke-15, Ahli Parlimen Pekan itu didakwa melibatkan diri dalam pengubahan wang haram, iaitu dengan menggunakan hasil daripada aktiviti haram sejumlah RM303,000 melalui cek bernombor 571856 untuk pembayaran kepada Semarak Konsortium Satu Sdn Bhd di tempat yang sama pada 14 Ogos 2013.

Bagi pertuduhan ke-16 hingga ke-19, Najib didakwa melibatkan diri dalam pengubahan wang haram, iaitu memindahkan hasil daripada aktiviti haram yang kesemuanya berjumlah RM1,381,750,000 daripada akaun AmIslamic Bank Berhad bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Dia dituduh melakukan kesalahan itu di tempat sama pada 15 Ogos hingga 23 Ogos 2013.

Bagi pertuduhan ke-20 dan ke-21, bekas Pengerusi Barisan Nasional itu didakwa melibatkan diri dalam pengubahan wang haram, iaitu memindahkan hasil daripada aktiviti haram berjumlah RM162,436,711.87 daripada akaun AmIslamic Bank Berhad bernombor 2112022009694 miliknya ke dalam satu lagi AmIslamic Bank miliknya bernombor 2112022011880.

Kesalahan dilakukan di tempat sama pada 27 Ogos dan 30 Ogos 2013.

Kesemua pertuduhan itu dibuat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFA) yang memperuntukkan hukuman denda maksimum RM5 juta dan penjara tidak melebihi lima tahun atau kedua-duanya, jika sabit kesalahan.


UMNO ghairah berkempen PRU-15, tapi pakar ramal ekonomi meleset tahun depan

Pakar menjangkakan kemelesetan ekonomi dalam tempoh 12 bulan akan datang, menurut laporan media tempatan.

Hasil kaji selidik yang dijalankan KPMG International, 63 peratus Ketua Pegawai Eksekutif (CEO) di rantau Asia Pasifik menjangkakan kemelesetan tersebut tidak boleh lagi dielak dan bakal dihadapi negara.

Ramalan tersebut keluar semasa parti peneraju kerajaan, UMNO-Barisan Nasional (BN) sedang bersiap sedia dengan jentera kempennya untuk memasuki Pilihan Raya Umum Ke-15 (PRU-15) tidak lama lagi.

Kaji selidik itu mendedahkan lebih separuh (55 peratus) daripada jumlah berkenaan menjangkakan kemelesetan tersebut bersifat sederhana dan singkat manakala 58 peratus pula telah mengambil langkah awal untuk mendepani ketidaktentuan akan datang.

Selain itu, kaji selidik tersebut mendapati 73 peratus CEO yakin dengan daya tahan syarikat mereka berdepan cabaran enam bulan mendatang.

“Susulan jangkaan tersebut dalam tempoh enam bulan akan datang, 44 peratus CEO merancang untuk membekukan pengambilan pekerja, 43 peratus menguruskan kos dengan menaikkan harga dan 40 peratus mengurangkan margin keuntungan.

“Lebih membimbangkan, 29 peratus CEO akan memberhentikan sementara atau mempertimbangkan semula usaha alam sekitar, sosial dan tadbir urus (ESG) manakala 47 peratus bercadang melakukannya dalam beberapa bulan lagi,” kata kenyataan tersebut.

Tinjauan KPMG juga mendapati 45 peratus CEO merancang untuk mempelbagaikan rantaian bekalan masing-masing manakala 40 peratus mensasarkan untuk memindahkan operasi luar negara ke dalam negara atau secara dalaman bagi berdepan kemelesetan.

Sementara itu, Rakan Kongsi Urusan KPMG, Datuk Johan Idris menyifatkan pemerhatian berkenaan merupakan pendekatan berisiko.

“Ini bermakna syarikat akan berdepan kesukaran untuk membiayai semula hutang kerana bank menjangkakan kemelesetan dan menjadi lebih berhati-hati dalam pemberian pinjaman.

“Selain itu, apabila kecairan semakin ketat dan kemelesetan menjadi lebih pasti, industri yang sudah tidak disukai bank disebabkan keutamaan ESG mereka, mungkin sebarang bentuk pembiayaan baharu sukar sekali gus mencetuskan isu modal yang memerlukan perancangan rapi,” katanya.

Malaysia dijangka bakal melaksanakan PRU-15 pada masa terdekat selepas pembubaran Parlimen pada 10 Oktober lalu diumumkan oleh Perdana Menteri Datuk Seri Ismail Sabri Yaakob.

Meskipun Suruhanjaya Pilihan Raya (SPR) masih belum memutuskan sebarang tarikh namun kesemua parti termasuk parti Perdana Menteri sementara – UMNO sedang giat berkempen awal bagi menghadapi PRU-15.

Hari ini (17 Oktober 2022),  Ismail Sabri memberitahu Bajet 2023 yang dibentang awal bulan ini bakal dibentang sekali lagi hujung tahun ini.

Malah beliau sebelum ini turut menegaskan kerajaan mempunyai wang untuk melaksanakan Bajet 2023 yang juga belanjawan terbesar pernah disediakan membabitkan peruntukan RM372.3 bilion.

Untuk rekod, Ismail Sabri berdepan dengan tekanan Presidennya sendiri, Datuk Seri Ahmad Zahid Hamidi yang sebelum ini mendesak agar PRU-15 disegerakan tanpa mengambilkira faktor musim banjir dan kesusahan dihadapi oleh rakyat ketika ini susulan kenaikkan inflasi yang mendadak.


8 Disember keputusan rayuan Najib minta penyata kewangan Zeti

Mahkamah Rayuan menetapkan 8 Disember depan untuk membuat keputusan berhubung rayuan Datuk Seri Najib Razak bagi mendapatkan beberapa dokumen membabitkan transaksi kewangan antara firma pelaburan Goldman Sachs dan bekas Gabenor Bank Negara Tan Sri Dr Zeti Akhtar Aziz dan keluarganya.

Panel tiga hakim yang diketuai Datuk Kamaluddin Md Said yang bersidang bersama-sama Datuk Ahmad Nafsy Yasin dan Datuk Nordin Hassan menetapkan tarikh itu selepas mendengar hujahan daripada pihak-pihak terlibat.

“Kami memerlukan masa untuk meneliti hujahan tetapi bukan pada minggu ini. Kita tetapkan pada Disember,”katanya, menurut Utusan.

Hadir pada hari ini (25 Oktober 2022) ialah Timbalan Pendakwa Raya Kanan, Datuk Seri Gopal Sri Ram, manakala Najib yang hadir diiringi pegawai penjara diwakili peguam bela, Tan Sri Muhammad Shafee Abdullah.

Isteri Najib, Datin Seri Rosmah Mansor dan Naib Presiden UMNO, Datuk Seri Mahdzir Khalid, turut kelihatan.

Sebelum ini, Najib mengemukakan rayuan terhadap keputusan Mahkamah Tinggi Kuala Lumpur pada 12 Julai 2021 yang menolak dua permohonannya untuk meminta pihak pendakwaan dalam perbicaraan 1MDB mendedahkan 19 dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada ahli perniagaan dalam buruan Low Taek Jho, juga dikenali sebagai Jho Low.

Pada 24 Mac 2021, Najib, 67, memfailkan permohonan untuk mendapatkan 19 dokumen bank bagi beberapa buah syarikat yang dikaitkan dengan Datuk Dr. Tawfiq Ayman yang merupakan suami kepada Zeti.

Najib sekali lagi pada 5 April 2021 turut memohon dibekalkan dengan beberapa lagi dokumen termasuk perjanjian penyelesaian Malaysia dengan Goldman Sachs.

Najib kini berdepan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Bekas Perdana Menteri itu kini menjalani hukuman penjara 12 tahun di Penjara Kajang setelah didapati bersalah dalam kes penyelewengan RM42 juta dana SRC International Sdn Bhd.

Perbicaraan kes itu bersambung 7 November ini.


SPRM minta Anwar beri kerjasama jika ada maklumat tentang Kertas Pandora

Suruhanjaya Pencegahan Rasuah Malaysia (SPRM) akan bekerjasama dengan Bank Negara Malaysia (SPRM) dan agensi lain bagi menyiasat pendedahan yang dibuat Kertas Pandora baru-baru ini.

Selain itu, suruhanjaya itu juga meminta Ketua Pembangkang Datuk Seri Anwar Ibrahim yang membangkitkan perkara itu ketika sidang Dewan Rakyat memberi kerjasama sekiranya mempunyai maklumat lanju berkaitan isu berkenaan.

“SPRM akan berkerjasama dengan Bank Negara Malaysia serta agensi siasatan lain bagi menyiasat isu pendedahan Kertas Pandora.

“Sehubungan itu, SPRM juga meminta beliau (Anwar) untuk memberi kerjasama sekiranya mempunyai maklumat lanjut tentang isu tersebut,” katanya SPRM dalam kenyataan media yang dikeluarkan malam tadi.

Kertas Pandora merujuk kepada sejumlah dokumen yang dibocorkan kepada Pusat Kewartawanan Penyiasatan Antarabangsa (ICIJ).

Maklumat itu berasal dari sejumlah syarikat yang membantu pelanggan menubuhkan atau menguruskan akaun luar pesisir dan syarikat di tempat perlindungan cukai.

Warga Malaysia yang dinamakan dalam pendedahan itu antaranya Presiden UMNO Datuk Seri Ahmad Zahid Hamidi, Ahli Parlimen (MP) Selayang William Leong dan bekas menteri kewangan Tun Daim Zainuddin.

Perdana Menteri Datuk Seri Ismail Sabri Yaakob berkata kerajaan bersikap terbuka untuk pihak berkuasa mengambil tindakan ke atas individu yang terlibat, sekiranya terdapat bukti salah laku.

Isnin lalu, Menteri Kewangan, Tengku Datuk Seri Zafrul Tengku Abdul Aziz berkata, Bank Negara bersedia bekerjasama dengan agensi penguat kuasa undang-undang untuk memantau dan menyiasat dokumen terkandung di dalam Kertas Pandora yang membabitkan individu di negara ini.


KKM dakwa video lama ditularkan, Khairy sudah ambil dos penggalak

Pemberian dos penggalak Covid-19 dilaksanakan berdasarkan perkembangan semasa pemantauan keberkesanan vaksin serta cabaran yang dihadapi dengan kemunculan varian-varian baharu virus itu.

Kementerian Kesihatan (KKM) berkata Program Imunisasi Covid-19 Kebangsaan bagi dos pertama dan kedua masih giat dilaksanakan pada 20 Sept 2021 dengan kadar vaksinasi lengkap bagi penduduk dewasa ketika itu adalah 79.6 peratus, masih belum mencapai sasaran 90 peratus, menurut laporan Bernama.

Menurut KKM pada masa itu pergerakan rentas negeri masih belum dibenarkan manakala aktiviti keluar masuk negara juga dikawal ketat, selain pemberian dos penggalak secara menyeluruh belum lagi bermula pada September 2021.

“Pemberian (dos penggalak) dilaksanakan secara berperingkat dengan memberikan keutamaan pada ketika itu kepada golongan rentan terdiri daripada warga emas, mereka yang ada komorbiditi dan golongan yang terdedah kepada risiko jangkitan.

Hanya setelah majoriti golongan tersebut telah menerima booster (dos penggalak), barulah vaksinasi booster dibuka kepada populasi awam yang layak,” menurut kenyataan yang dimuat naik di laman Facebook KKM, malam ini.

Kenyataan yang dikeluarkan itu mengulas satu video sidang media Menteri Kesihatan Khairy Jamaluddin selepas beliau meninjau perkhidmatan saringan Covid-19 di KLIA pada 20 Sept 2021 berhubung dos ketiga vaksin Covid-19 yang tular di media sosial.

Khairy dalam sidang media tersebut berkata dos penggalak ketika itu perlu diberi kepada mereka yang berusia 60 tahun ke atas, mempunyai komorbiditi atau “immunocompromised”, manakala tidak digalakkan kepada individu yang sihat.

Kementerian itu turut memaklumkan banyak negara yang menawarkan dos penggalak kepada populasi dewasa mereka seperti United Kingdom, Amerika Syarikat, Thailand, Indonesia, dan Singapura.


Adakah cikgu akan ‘lepaskan’ anak murid dari kes mahkamah? Tun M

Rakyat akan melihat sama ada Datuk Seri Anwar Ibrahim akan menyelamatkan anak muridnya Datuk Seri Ahmad Zahid Hamidi, setelah Presiden UMNO memberi sokongan membolehkan Presiden PKR itu menjadi Perdana Menteri kesepuluh.

Bekas Perdana Menteri Tun Dr Mahathir Mohamad berkata pejuangan Zahid hanya tertumpu kepada puluhan pertuduhan yang dihadapinya berkaitan rasuah di mahkamah.

Sebab itu, katanya Zahid yang juga Ahli Parlimen Bagan Datuk memberikan sokongan kepada Anwar.

“Perjuangan Zahid tertumpu kepada kemungkinan dia didapati bersalah. Walaupun sebelum PRU UMNO dakwa menolak Anwar dan DAP, tetapi untuk menyelamat dirinya, Zahid sanggup bekerjasama dengan Anwar dan DAP.

“Anwar terima UMNO dan BN untuk mendapat 30 wakil rakyat BN. Zahid diberi jawatan Presiden dan Timbalan Perdana Menteri.

“Kita akan lihat sama ada Anwar akan selamatkan Zahid dari dibicara atau tidak. Apakah reformasi Anwar termasuk “The Rule of Law”.

“Zahid takut kalau dia tidak jadi Timbalan Perdana Menteri dia akan didapati bersalah. Sebab itu ia tidak benar pertandingan jawatan Presiden dan Timbalan Presiden dalam mesyuarat agong UMNO,” katanya dalam kenyataan hari ini (18 Januari 2023).

Zahid, 69, mula dibicarakan pada 18 November 2019 terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Pada 23 Januari lalu, Hakim Sequerah memerintahkan Zahid membela diri terhadap semua tuduhan itu setelah mendapati pihak pendakwaan berjaya membuktikan kes prima facie terhadapnya.

Menurut kenyataan Ahli Parlimen PKR Pasir Gudang yang juga seorang peguam, Hassan Karim, kelmarin, “TPM1 (Zahid) sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie.”

Mengulas lanjut, Dr Mahathir yang juga bekas Presiden UMNO paling lama mempersoalkan prestasi UMNO dalam pilihan raya sejak kebelakangan ini sentiasa menurun.

“UMNO biasa menang sehingga 109 kerusi dalam dewan. Tetapi hari ini, dalam PRU 15 UMNO menang hanya 26 kerusi. Jumlah kerusi menurun dari 109 kepada 79, naik sedikit kepada 88, tetapi pada PRU 14 turun kepada 54.

“Pada PRU 15 UMNO cuma dapat 26, kurang separuh berbanding PRU 14. Kenapakah sepanjang masa prestasi UMNO menurun. Sebabnya ialah kerana Presiden UMNO tidak pegang kepada asas perjuangan UMNO iaitu berjuang untuk bangsa, negara dan agama,” katanya.

“Pemimpin UMNO bertukar. Zahid mengambil alih sebagai Presiden UMNO. Tetapi Zahid juga hadapi caj (pertuduhan) rasuah di mahkamah dan sedang dibicara.

“Walaupun UMNO menang di Melaka dan Johor tetapi dalam PRU-15 UMNO cuma dapat 26 kerusi. Penurunan prestasi UMNO disebabkan Presiden-Presiden yang menyeleweng. Perlembagaan UMNO memperuntukkan ahli menukar pemimpin. Tetapi ahli UMNO ternampak bersedia mengekalkan pemimpin yang sedang dicaj pun.

“Apakah ahli UMNO akan terus sokong UMNO?,” soal beliau.


Tak tanya Najib sebab beri RM9.5 juta kepada Muhammad Shafee

Pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi Kuala Lumpur beliau tidak pernah berjumpa Datuk Seri Najib Razak untuk mengesahkan tujuan pemberian dua cek bernilai RM9.5 juta kepada peguam, Tan Sri Muhammad Shafee Abdullah pada 2013 dan 2014.

Mohamad Farid Jabar, 37, ketika memberi keterangan dalam kes Muhammad Shafee yang dituduh menerima wang hasil kegiatan haram RM9.5 juta dan dua pertuduhan membuat penyataan palsu kepada Lembaga Hasil Dalam Negeri (LHDN).

Memetik laporan BH, beliau juga memaklumkan tidak menerima invois berhubung pembayaran RM9.5 juta itu.

Dalam pemeriksaan balas oleh peguam Muhammad Shafee, Harvinderjit Singh di Mahkamah Tinggi hari ini, pegawai SPRM itu berkata, beliau juga tidak pernah bertanya atau mengeluarkan notis kepada Tetuan Shafee & Co untuk mengemukakan invois berkaitan pembelian sebarang aset.

Sebelum ini, Penolong Pesuruhjaya SPRM Mohd Nasharudin Amir, 49, dalam keterangannya, memberitahu bahawa Muhammad Shafee menggunakan dua cek berkenaan untuk membeli sebuah banglo di Bukit Tunku, di Kuala Lumpur.

Muhammad Shafee, 70, didakwa menerima wang RM9.5 juta hasil kegiatan haram daripada Najib, masing-masing RM4.3 juta dan RM5.2 juta pada 13 September 2013 dan 17 Februari 2014 ketika perjumpaan di pejabat Perdana Menteri di Putrajaya, selain dua pertuduhan membuat penyataan palsu kepada LHDN.

RM9.5 juta itu dikatakan bayaran bagi khidmat nasihat guaman yang diberikan tertuduh kepada Najib, parti dan Perdana Menteri kerana khidmat guaman kepada klien daripada Barisan Nasional atau UMNO untuk 46 fail petisyen pilihan raya dari 2004 dan 2006.

Mohamad Farid turut mengaku tidak melakukan sebarang penyiasatan ke atas fail guaman di tetuan berkenaan serta tidak mengambil sebarang keterangan dari mana-mana anak guam Muhammad Shafee.

Pendakwaan dikendalikan Timbalan Pendakwa Raya (TPR), Afzainizam Abdul Aziz.

Harvinderjit kemudian bertanya Mohamad Farid jika dia ada diberitahu bahawa cek bernilai RM9.5 juta dikeluarkan Najib itu adalah kerana tertuduh bertindak sebagai TPR dalam kes rayuan liwat membabitkan Ketua Pembangkang, Datuk Seri Anwar Ibrahim.

Saksi berkenaan menjawab ringkas: “Tidak”.

Pada 11 Mac 2015, bekas Menteri di Jabatan Perdana Menteri, Datuk Seri Nancy Shukri memberitahu Dewan Rakyat bahawa Muhammad Shafee menerima bayaran berjumlah RM1,000 daripada kerajaan sebagai TPR dalam kes Anwar.

Ditanya atas dasar apa aduan kes Muhammad Shafee dibuat, pegawai SPRM itu berkata, dia membuat aduan atas arahan seorang lagi pegawai dan penerimaan dokumen berkaitan cek berkenaan.

“Saya juga sudah merakam keterangan Muhammad Shafee sebanyak tiga kali,” katanya.

Perbicaraan di hadapan Hakim Datuk Muhammad Jamil Hussin bersambung 12 Mei ini.


9 kematian, terendah sejak April 2021

Jumlah pesakit yang meninggal dunia akibat komplikasi Covid-19 dalam tempoh 24 jam semalam turun ke paras terendah dengan catatan satu digit, lapor Kementerian Kesihatan (KKM), hari ini.

Hanya sembilan kes kematian direkodkan semalam, terendah sejak hampir sembilan bulan, dengan kali terakhir jumlah paling sedikit dicatat pada 23 April 2021 sebanyak lapan kes.

Angka terbaharu itu menjadikan jumlah kematian di seluruh negara sejak wabak Covid-19 melanda negara awal 2020 lalu adalah sebanyak 31,818 kes, termasuk 6,417 kes kematian yang belum sempat mendapat rawatan di hospital atau ‘brought in death’ (BID).

Berdasarkan statistik dikeluarkan KKM menerusi laman sesawang Covidnow yang dikemas kini tengah malam tadi, tiada kes kematian dilaporkan di 10 negeri dan Wilayah Persekutuan.

Negeri sifar kematian semalam ialah Johor, Kedah, Negeri Sembilan, Perak, Perlis, Pulau Pinang, Sarawak, Kuala Lumpur, Labuan dan Putrajaya.

Sementara Melaka, Pahang dan Selangor masing-masing merekodkan dua kes kematian, diikuti masing-masing satu di Kelantan, Sabah dan Terengganu.

Sehingga semalam, 10 negeri kekal merekodkan jumlah kematian melebihi 1,000, dengan Selangor mencatat jumlah tertinggi sebanyak 10,023 kes.

Ia diikuti Johor sebanyak 3,894 kematian; Sabah (2,810); Kuala Lumpur (2,692); Kedah (2,180); Pulau Pinang (1,763); Sarawak (1,620); Perak (1,420); Negeri Sembilan (1,329); dan Kelantan (1,268).

Sehingga semalam negara merekodkan 2,813,934 kes positif dengan 2,741,355 pesakit telah sembuh dan 40,761 kes masih aktif.

Daripada jumlah kes aktif itu seramai 33,809 pesakit menjalani kuarantin di rumah; 3,994 ditempatkan di Pusat Kuarantin dan Rawatan Berisiko Rendah (PKRC); 2,775 dimasukkan ke hospital; dan 183 pesakit dirawat di unit rawatan rapi, dengan 84 daripadanya memerlukan alat bantuan pernafasan.

Sementara itu, berdasarkan statistik Covidnow, PKRC di Wilayah Persekutuan Kuala Lumpur kembali menempatkan pesakit.

Sejak Oktober tahun lalu, tiada angka pesakit di PKRC Kuala Lumpur ditunjukkan di dalam Covidnow, namun semalam 119 pesakit dicatat di pusat rawatan itu.


Kita haramkan judi takkan tauke judi nak derma, kata Sanusi kepada PMX

Datuk Seri Muhammad Sanusi Md Nor membidas Perdana Menteri, Datuk Seri Anwar Ibrahim yang masih membuat tuduhan terhadap Perikatan Nasional (PN) berhubung isu dana judi walaupun sudah dijawab di Parlimen baru-baru ini.

Pengarah Pilihan Raya PN itu berkata tuduhan oleh PMX itu semata-mata bertujuan untuk menimbulkan persepsi buruk terhadap gabungan itu dan bermotifkan politik, ia walaupun sehingga hari ini tiada bukti yang didedahkan oleh pihak berkuasa mahupun Anwar sendiri.

atanya, PAS mempunyai dana yang mencukupi tanpa perlu dibiayai pihak lain, berikutan derma daripada ahli-ahli PAS sendiri.

“Ia (isu dana judi) dari awal hanya isu politik sahaja untuk timbulkan persepsi. Persepsi ini ada yang betul, ada yang tak betul.

“PAS ini, duit ahli kita dok (ada) dalam poket, mai (datang) derma… mai derma. Kita haramkan judi di negeri ini, takkan tauke judi nak bagi derma kat kita. Nak buat aktiviti (judi) tak boleh, pergi tanya di negeri yang menghalalkan itu,” katanya dipetik laporan BH hari ini.

Beliau berkata demikian ketika ditemui selepas mempengerusikan Mesyuarat Jawatankuasa Tanah Negeri (JKTN) di Wisma Negeri.

Media sebelum ini melaporkan Anwar mendedahkan kemungkinan PN memperoleh dana politik dari syarikat berkaitan perjudian bagi membiayai perbelanjaan pilihan raya.

Namun, siasatan oleh Suruhanjaya Pencegahan Rasuah Malaysia (SPRM) dilaporkan tidak dapat membuktikan dakwaan bahawa PN menerima dana daripada syarikat perjudian untuk berkempen dalam PRU15.

Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, berkata SPRM sudah menjalankan kajian terperinci berkaitan maklumat berkenaan.

Bagaimanapun Anwar mempertahankan kenyataannya bahawa sebahagian dana PRU dimiliki PN yang juga parti Melayu dan Islam, diperoleh hasil syarikat perjudian.

Mengulas lanjut, Sanusi mencabar Anwar supaya mengemukakan bukti berhubung dakwaannya itu dengan segera.

“Perdana Menteri pun tak boleh siasat sendiri, hanya agensi (SPRM) boleh buka fail. Fail dari agensi bukan dari dia.

“Asas kepada semua dakwaan itu, Sila kemukakan bukti. Sebab dia yang tuduh, jadi dia kena buktikan, beban bukti terletak pada yang tuduh. Sila buktikan,” katanya.


‘Dokumen penghakiman’ kes rasuah Rosmah bukan keputusan sebenar

Polis mengesahkan satu dokumen mahkamah – kononnya keputusan penghakiman ke atas Datin Seri Rosmah Mansor bagi kes rasuah projek solar sekolah-sekolah di Sarawak – dan didakwa disediakan lebih awal, sebenarnya telah disunting.

Ketua Polis Daerah Sentul Asisten Komisioner Beh Eng Lai turut menafikan dakwaan bahawa dokumen yang bocor itu adalah draf keputusan penghakiman Mahkamah Tinggi.

Beliau berkata pengadu telah menjelaskan bahawa dokumen yang bocor itu adalah laporan dalaman sulit yang merupakan draf awal yang disediakan oleh Unit Penyelidikan di Mahkamah Tinggi Kuala Lumpur.

“Dokumen itu dikatakan sebagai kerja penyelidikan perbicaraan yang sedang berjalan dan merupakan pandangan yang dinyatakan oleh unit kepada hakim.

“Menurut pengadu, dokumen itu akan dipinda berdasarkan penemuan penyelidikan baharu dan kajian lanjut dan bukannya satu keputusan penghakiman,” katanya dalam satu kenyataan.

Beh berkata pengadu memaklumkan kepada polis bahawa dokumen yang diterbitkan telah disunting.

“Pengadu berkata dokumen itu telah disunting daripada yang asal,” katanya.

Katanya, kes disiasat mengikut Akta Rahsia Rasmi 1972 kerana membocorkan maklumat sulit, Seksyen 203A Kanun Keseksaan kerana mendedahkan maklumat sensitif dan Seksyen 233 Akta Komunikasi dan Multimedia 1998 kerana menyebarkan kebencian.

Beliau berkata, aduan polis itu difailkan oleh ketua jabatan penyelidikan mahkamah semalam selepas dokumen itu disiarkan sebuah blog, Malaysia Today,yang dikendalikan penulis dalam buruan, Raja Petra Kamaruddin yang dikehendaki pihak berkuasa kerana menyiarkan pelbagai artikel yang didakwa palsu.

Dokumen tiga muka surat itu diterbitkan di blog Malaysia Today kendalian Raja Petra, bertajuk: “Rosmah Mansor akan diputuskan bersalah pada 1 September 2022”.

Keputusan untuk perbicaraan rasuah hibrid solar Rosmah di Mahkamah Tinggi dijadualkan diserahkan pada 1 September.

Raja Petra, mendakwa kononnya keputusan bersalah tidak ditulis oleh hakim bicara, tetapi orang yang tidak dikenali bagi pihak hakim berkenaan

Satu lagi artikel di portal itu, bertajuk “Muat Turun Atau Lihat Penghakiman 71 Halaman Dan Keputusan Bersalah Terhadap Rosmah Mansor Di Sini” membenarkan pengguna mengakses dokumen yang dikatakan dalam versi penuh itu.

Minggu lalu, pegawai mahkamah membuat laporan polis berhubung draf penghakiman yang bocor berhubung rayuan terakhir Najib di Mahkamah Persekutuan.

Dalam cara yang sama, dokumen yang didakwa bocor telah diterbitkan di blog Raja Petra, dengan Pejabat Ketua Pendaftar Mahkamah Persekutuan Malaysia menegaskan bahawa ia adalah draf penghakiman yang belum dimuktamadkan lagi, dan bahawa dokumen itu telah diubah suai.

Pada 15 November 2018, Rosmah mengaku tidak bersalah di Mahkamah Sesyen Kuala Lumpur atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Dia juga dituduh menerima rasuah berjumlah RM6.5 juta daripada Saidi.


Laporan supaya SPRM siasat MB Kedah agenda ganggu-gugat projek KXP

Laporan ahli PKR, Indrani Selvakumar kepada Suruhanjaya Pencegahan Rasuah Malaysia (SPRM) supaya siasatan dibuat terhadap Menteri Besar Kedah, Muhammad Sanusi Md Nor, sebenarnya adalah sebahagian daripada agenda menganggu-gugat pelaksanaan projek Lapangan Terbang Antarabangsa Kulim (KXP).

Pegawai Khas Menteri Besar Kedah, Zulkifli Yahaya mendedahkan tindakan itu adalah rentetan daripada beberapa bantahan yang dibuat oleh kerajaan DAP Pulau Pinang sebelum ini yang bimbang Keluaran Dalam Negeri Kasar (KDNK) mereka terjejas.

Laporan yang dibuat ahli PKR itu menurutnya, menampakkan seolah-olah ada agenda tersirat mengapa projek pembinaan lapangan terbang itu sentiasa diganggu gugat.

“Awal bulan lalu, Timbalan Ketua Menteri II Pulau Pinang P Ramasamy mendesak Kedah menangguhkan pembinaan lapangan terbang terbabit. Alasannya, sekarang rakyat menderita kerana tiada pekerjaan dan makanan.

“Kira-kira dua minggu selepas itu, Perbadanan Bekalan Air Pulau Pinang (PBAPP) pula mengeluarkan amaran bahawa projek KXP, mungkin boleh menjejaskan bekalan air di Pulau Pinang.

“MCA Pulau Pinang juga turut bermain ‘wayang tongkoi’ mendesak kerajaan DAP membantah projek KXP. Alasan dan tindakan saja berbeza, namun mereka silih berganti menjadikan KXP sebagai sasaran,” katanya dalam kenyataan hari ini sambil menjelaskan sebenarnya KXP memberi cabaran terhadap Pulau Pinang dari segi nisbah KDNK negeri itu.

Katanya, Kedah muncul sebagai negeri paling rendah KDNK, malah lebih rendah daripada Perlis, sedangkan Negeri Jelapang Padi itu mempunyai kawasan industri mega Kulim Hi-Tech Park (KHTP) dengan penghasilan produk ke serata dunia.

Tetapi, katanya, disebabkan Kedah terpaksa menggunakan pengangkutan kargo di Pulau Pinang, maka KDNK Kedah dinisbahkan kepada sebagai KDNK Pulau Pinang.

“KDNK menjadi antara kriteria jumlah geran Persekutuan terhadap negeri kerana sumbangan yang dibuat oleh negeri terhadap hasil dalam negara. Malang bagi Kedah yang mendapat bajet kecil kerana rendah KDNK,” katanya.

Kelmarin, Indrani mendakwa Muhammad Sanusi menganugerahkan projek membangunkan KXP kepada sebuah syarikat yang dikatakan masih dalam siasatan SPRM.

Dia mendakwa syarikat itu disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLA).

Mengulas lanjut, Zulkifli berkata syarikat yang dimaksudkan ialah ECK Group of Companies yang sememangnya pernah disiasat oleh SPRM sebelum ini, tetapi disahkan tidak berlaku sebarang tohmahan.

“Memang benar siasatan pernah dibuat terhadap ECK Development. (Tetapi) Ketua Pesuruhjaya SPRM Datuk Seri Azam Baki dalam surat bertarikh November 2020 kepada Pengarah SPRM Pulau Pinang mengesahkan bahawa, hasil semakan mendapati tiada tohmahan dan maklumat yang disiasat berkaitan dengan syarikat tersebut. Dengan maksud yang mudahnya ialah, tiada kes,” katanya.

Beliau menjelaskan KXP adalah projek diilhamkan ketika Datuk Seri Mukhriz Mahathir menjadi Menteri Besar Kerajaan BN Kedah, dan Muhammad Sanusi hanya menyambung idea yang telah dimulakan dengan melakukan gerak kerja lebih serius.

“Prinsip yang dipegang oleh kerajaan pimpinan Sanusi ialah, semua projek-projek kerajaan terdahulu yang memberi manfaat untuk rakyat diteruskan. Tiada dendam politik. Sekali pun KXP adalah projek mega yang terbaik untuk menjana ekonomi Kedah, namun Mukhriz dahulu mempunyai kekangan dalam pelaksanaan.

“Bukan mudah untuk mendapatkan dana yang besar dari kerajaan Pusat yang dipimpin oleh bapanya yang sangat berkira soal wang. Tidak mudah juga untuk mendapat restu dari Menteri Kewangan Lim Guan Eng, bekas Ketua Menteri Pulau Pinang,” katanya.

Zulkifli juga memaklumkan bahawa ketika Mukhriz menjadi Menteri Besar, syarikat yang sama juga diberi kebenaran menanam durian Musang King di atas 20 peratus daripada bekas kawasan pembalakan di Gunung Inas, Baling, iaitu selepas tahun 2017.

“Mengapa ahli PKR itu atau mana-mana pihak tidak membuat laporan SPRM terhadap Mukhriz? Situasinya sama, serah projek kepada syarikat yang pernah disiasat pada tahun 2017,” soal beliau.


‘Bantu pertahan ‘keluarga’ kita daripada fitnah politik’: Ismail Sabri

Perdana Menteri Datuk Seri Ismail Sabri Yaakob hari ini berkata adalah wajar bagi penjawat awam mempertahankan kerajaan yang ada sekarang daripada sebarang dakwaan dan fitnah yang mengatakan kerajaan di bawah pentadbirannya telah gagal.

Pada pertemuan dengan kakitangan Jabatan Perdana Menteri (JPM) di Putrajaya hari ini, Ismail Sabri berkata penjawat awam perlu mempertahankan kerajaan dengan melihat beliau sebagai ketua kerajaan dan bukannya sebagai pemimpin parti politik, menurut Bernama.

Ismail Sabri berkongsi kejayaan dikecapi kerajaan antaranya pencapaian cemerlang Keluaran Dalam Negara Kasar (KDNK) yang merekodkan pertumbuhan 8.9 peratus pada suku kedua tahun ini, selain mewujudkan pekerjaan mencecah 400,000 serta prestasi nilai dagangan melepasi RM2 trilion.

“Apabila tuan puan mempertahankan, tuan puan tidak berpolitik. Jangan lihat saya sebagai pemimpin politik tetapi sebagai ketua kerajaan dan tuan puanlah anggota kerajaan.

“Kerajaan ini adalah kerajaan bersama. Sebab itu saya perkenalkan konsep Keluarga Malaysian sebab saya nak kita bersama anggap kerajaan ini sebagai satu keluarga,” katanya.

Perjumpaan itu turut dihadiri Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.

Ismail Sabri berkata beliau mahu penjawat awam bekerja sebagai satu keluarga dan tidak bekerja dengan budaya silo.

“Saya tak nak isu lama bekerja dalam keadaan silo. Kita mesti bekerja bersama, kita punyai tanggungjawab bersama, kita tak boleh bergerak secara silo lagi tetapi mesti bekerja secara keluarga kerana cara silo sebenarnya akan sebabkan kegagalan kepada sesuatu tindakan atau perancangan,” katanya.

Bagi membolehkan ekonomi negara bertambah baik, Ismail Sabri mahu penjawat awam mengurangkan kerenah birokrasi terhadap pelabur memandangkan ia sering dibangkitkan kumpulan itu semasa beliau mengadakan lawatan ke luar negara.


1,374,405 kanak-kanak lengkap dos kedua vaksin Covid-19

Seramai 5,360 kanak-kanak berusia antara lima dan di bawah 12 tahun menerima suntikan vaksin Covid-19 semalam (Rabu, 6 Julai 2022), menurut data Kementerian Kesihatan (KKM).

Daripada jumlah itu, 5,212 kanak-kanak melengkapkan dos kedua masing-masing, manakala 148 lagi menerima dos pertama.

Sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam, seramai 1,374,405 atau 38.7 peratus kanak-kanak telah lengkap divaksinasi.

Seramai 1,747,705 atau 49.2 peratus lagi kanak-kanak menerima dos pertama vaksin Covid-19, menurut data laman sesawang CovidNOW KKM yang dikemas kini pagi tadi.

Bagi remaja berusia 12 hingga 17 tahun pula, 93.4 peratus atau 2,906,164 daripada mereka telah lengkap divaksinasi, manakala 96.2 peratus atau 2,993,605 remaja lagi menerima sekurang-kurangnya satu dos.

Sejak PICK dilancarkan pada 24 Februari tahun lalu pula, lebih 62.26 juta dos vaksin telah diberikan kepada individu dewasa berusia 18 tahun dan ke atas.

Daripada jumlah itu, 23,304,483 atau 99.1 peratus menerima sekurang-kurangnya satu dos, dan 23,027,800 atau 97.9 peratus lagi menerima dua dos.

Manakala, seramai 16,150,510 atau 68.6 peratus indigidu dewasa pula telah menerima dos penggalak.

Keseluruhannya, sebbanyak 71,289,204 dos vaksin telah diberikan kepada populasi Malaysia, termasuk rakyat asing, sejak Februari tahun lalu, menurut KKM.


Penting siasat hubungan Apandi, Jho Low, kata Dr Mahathir

Bekas Perdana Menteri Tun Dr Mahathir Mohamad berkata adalah penting untuk pihak berkuasa menyiasat hubungan bekas Peguam Negara Tan Sri Mohamed Apandi Ali dengan ahli perniagaan dalam buruan Low Teak Jho @ Jho Low.

Katanya, jika ada hubungan antara Apandi dan Jho Low maka “konflik kepentingan” berlaku.

Menurutnya Apandi juga sebelum ini mendakwa tiada salah laku oleh bekas Perdana Menteri Datuk Seri Najib Razak dalam kes 1Malaysia Development Berhad (1MDB).

Dr Mahathir juga mempersoalkan apakah jenis hubungan Apandi dengan Jho Low, apabila memutuskan bahawa tidak ada kesalahan yang dilakukan oleh Najib.

“Yang menjadi soalan ialah apakah jenis hubungan Apandi dengan Jho Low semasa ia memutuskan bahawa tidak ada apa-apa kesalahan yang dibuat oleh Najib.

“Jika ada hubungan maka ‘conflict of interest’ berlaku. Keputusan Apandi menghalang mahkamah dari membicara kes Najib dan juga melindungi Jho Low.

“Adalah penting siasatan dibuat berkenaan hubungan Apandi dengan Jho Low,” katanya dalam kenyataan hari ini, sambil menjelaskan beliau telah berkali-kali memberitahu sebab cadangan tuntutan semula Batu Puteh tidak diteruskan.

“Saya telah jelaskan perkara ini berkali-kali. Yang perlu dijelas ialah bagaimana Apandi mencadang penyelesaian kes Jho Low dengan tawaran Jho Low untuk bayar kepada Kerajaan Malaysia sebanyak RM1.5 bilion,” katanya.

Dr Mahathir berkata Jho Low, masih tidak bersedia untuk pulang ke Malaysia walaupun beliau sanggup menghubungi Apandi untuk berunding berhubung skandal 1MDB.

Katanya, kesediaan Apandi menerima tawaran Jho Low adalah kerana Apandi kini telah mengakui kesalahan Jho Low.

Dr Mahathir berkata, lagipun Najib didapati bersalah atas semua pertuduhan di mahkamah ketika dia dibicarakan.

“Sekaligus keputusan Apandi bahawa Najib tidak melakukan apa-apa kesalahan, ditolak oleh mahkamah apabila Najib dibicara. Ini bemakna Apandi cuai dalam menjalankan amanah sebagai Peguam Negara,” katanya.

Terdahulu, satu laporan polis dibuat terhadap Apandi kerana didakwa melindungi Najib dalam kes penyelewengan dana berkaitan SRC International Sdn Bhd dan 1MDB.

Laporan dibuat Ahli Parlimen Klang Charles Santiago yang mendakwa Apandi sengaja dan mempunyai niat untuk melepaskan Najib yang sedang dibicarakan dalam kes rasuahnya daripada berdepan pertuduhan sebelum ini.


Anwar tak bimbang kesan pekerja cagar caruman KWSP kepada bank

Pertubuhan Gagasan Inovasi Rakyat Malaysia (PGIRM) kesal dengan sikap Perdana Menteri, Datuk Seri Anwar Ibrahim yang tidak bimbang kesan membenarkan pencarum Kumpulan Wang Simpanan Pekerja (KWSP) mencagarkan simpanan mereka kepada bank.

Pada masa sama, Presiden PGIRM, Azmi Mohd Tahir mempersoalkan apakah jaminan pendapatan pencarum yang membuat cagaran itu akan naik dan mereka tidak hilang kerja dalam tempoh lima tahun

Katanya Anwar bimbang nasib pencarum bila bersara tiada duit jika dibenar membuat pengeluaran kecemasan, tetapi beliau tidak bimbang kesan membenarkan pencarum mencagarkan wang simpanan kepada pihak bank.

“Apa akan berlaku jika pencarum gagal membayar pinjaman disebabkan kos sara hidup yang tinggi dan jaminan pendapatan pencrum kekal tidak berubah.

“Contohnya, tiba-tiba kehilangan kerja dan gaji dipotong disebabkan keadaan ekonomi yang melanda negara dan dunia sekarang?

“Adakah faedah (bank) yang dikenakan terhenti atau terus berjalan! Dan apa akan berlaku kepada ekonomi pencarum, adakah akan terus meningkat atau tersepit dan terjerat?,” katanya dalam satu kenyataan hari ini (6 April 2023).

Azmi juga mengingatkan bahawa tiada siapa dapat memberi jaminan kepada masa depan dan nasib seseorang sama ada akan kekal bekerja, gaji dinaikkan atau meninggal dunia.

“Adakah dividen setiap tahun ada jaminan keuntungannya atau keuntungannya berubah-ubah? Dalam kehidupan tiada sesiapa boleh memberi jaminan masa depan kerana kita tidak tahu apa nasib seseorang sama ada diberhentikan kerja atau pengurangan gaji atau usianya panjang atau pendek dan bermacam-macam lagi keadaan yang boleh berlaku!

“Justeru, kami membantah sekeras-kerasnya tawaran pinjaman bercagar ini dan jangan mengheret rakyat terus tertekan dengan kehidupan yang mereka lalui! Cara ini bukanlah satu jalan penyelesaian yang bijak,” katanya lagi.

Beliau berkata PGIRM juga mendesak kerajaan memberhentikan tawaran membenarkan rakyat membuat pinjaman bank dengan mencagarkan caruman KWSP.

Sebaliknya, beliau berkata persatuan itu tetap mendesak supaya pengeluaran KWSP bersasar dibenarkan bagi menyelesaikan masalah rakyat, bukannnya menambah hutang.


Ejen kosmetik diculik beritahu disembunyikan di Laos

Ejen kosmetik yang diculik di Tumpat, Kelantan, Rosnazirah Mohd Naim, 36, memberitahu dia disembunyikan di sebuah rumah seperti inap desa di satu kawasan di Laos, sebelum dibawa semula ke Thailand untuk dibebaskan.

Menceritakan secara ringkas kejadian itu, wanita yang juga dikenali sebagai Azi itu memberitahu ketika tiba di tebing Sungai Golok pada hari diculik untuk menaiki bot, beberapa saksi melihat kejadian itu tetapi mungkin mereka tidak tahu apa yang berlaku dan tidak ingin masuk campur.

“Sebaik menyeberangi Sungai Golok, saya dibawa menaiki kereta dan terus menuju ke destinasi tidak diketahui, tetapi menempuh perjalanan yang lama sehinggalah tiba di sebuah rumah di Laos.

“Sepanjang ditahan, setiap hari saya menangis dan bertanya bila akan dikembalikan kerana saya difahamkan mereka tidak meminta wang tebusan, malah tidak tahu apa motifnya,” katanya menurut BH.

“Setiap hari ketika dalam tahanan, saya berdoa supaya segera dikembalikan kepada keluarga dan Alhamdulillah, doa saya dimakbulkan Alah.”

Rosnazirah, 36, yang diculik sekumpulan lelaki pada 13 September lalu berjaya dibawa pulang ke Malaysia Khamis lalu sebelum diserahkan kepada keluarganya, petang semalam.

Ejen jualan kosmetik itu berkata, dia tidak mengingati secara jelas kronologi penculikannya, namun tahu ditempatkan di sebuah rumah seakan inap desa di sebuah perkampungan di Laos selepas menempuh perjalanan panjang dari Sungai Golok di Pengkalan Kubor, Tumpat.

“Sepanjang ditahan, setiap hari saya menangis dan bertanya bila akan dikembalikan kerana saya difahamkan mereka tidak meminta wang tebusan, malah tidak tahu apa motifnya,” katanya ketika menerima kunjungan Ahli Parlimen Tumpat, Datuk Che Abdullah Mat Nawi, hari ini.

Menurutnya sepanjang perjalanan dari Thailand untuk memasuki Laos, mereka menempuh banyak sekatan jalan raya dan hatinya berdoa supaya ditahan di mana-mana lokasi, tetapi tidak berlaku sehinggalah mereka tiba di destinasi.

Sepanjang ditahan, Rosnazirah berkata, dia menerima layanan baik daripada kumpulan individu yang menculiknya termasuk menjaga makan minumnya, namun pada masa sama berasa bimbang jika diapa-apakan.

“Dalam hati, saya ada juga ingin menjerit meminta tolong, tetapi mengenangkan ia mungkin sia-sia kerana kawasan sekitar adalah sawah padi dan tiada yang faham, saya hanya mampu berdoa saja,” katanya.

Ibu kepada seorang cahaya mata itu berkata, setiap kali ditanya bila akan dihantar pulang, lelaki itu memberi jaminan akan berbuat demikian sambil memintanya bersabar, selain memberi tempoh antara tiga minggu hingga sebulan kerana keadaan masih ‘panas’ disebabkan berita mengenai penculikannya tersebar luas.

Sehinggalah pada satu hari, seorang daripada penculik itu memberitahunya ‘you back home’ dan Rosnazirah bertanya ‘when?’ sebelum dijawab ‘today’ oleh lelaki berkenaan.

“Kami menaiki kereta menuju ke Bangkok dan ditahan pihak imigresen (Thailand) sebelum anggotanya perasan wajah saya yang tersebar berhubung kes penculikan menyebabkan kami semua ditahan dan saya dibawa ke depot tahanan imigresen.

“Tidak lama kemudian saya dibawa ke Kedutaan Malaysia di Thailand dan selepas itu saya dapat berhubung dengan keluarga dan proses membawa pulang ke negara ini segera dibuat,” katanya.

Pada masa sama, wanita itu mengakui masih trauma dan meminta diberi masa secukupnya untuk bertenang sebelum dapat memberi penjelasan penuh mengenai kejadian pahit dialaminya itu.


Laporan SPRM dibuat ahli PKR terhadap calon Ketua Cabang Tambun

Seorang calon Ketua Cabang PKR Tambun didakwa terlibat dalam salah guna dana kutipan orang awam dan satu laporan kepada Suruhanjaya Pencegahan Rasuah Malaysia (SPRM) juga sudah dibuat oleh seorang ahli parti itu.

Laporan itu dibuat oleh ahli PKR Tambun, Mahanim Abdul Hamid yang di Pejabat SPRM Perak hari ini bagi mendesak kertas siasatan dibuka terhadap individu berkenaan.

Mahanim mendakwa individu itu secara terang menyalahgunakan dana Pertubuhan Bukan Kerajaan (NGO) bagi kegunaan peribadi menjelang pemilihan parti berkenaan yang sedang berjalan ketika ini.

Katanya, kutipan dana NGO tersebut merupakan derma daripada orang awam bagi tujuan membantu madrasah, pelarian dan orang Islam yang memerlukan namun ia disalahgunakan.

“Saya difahamkan individu itu menggunakan dana tersebut untuk kepentingan diri sebagai calon Ketua Cabang Tambun menjelang pemilihan parti.

“Perkara ini dimaklumkan oleh individu itu sendiri kepada saya dalam pertemuan tiga minggu lalu yang mana beliau memberi wang untuk perbelanjaan pemilihan bagi tujuan memenangkan beliau sebagai Ketua Cabang Tambun,” katanya dipetik laporan Utusan Malaysia.

Mahanim berkata, individu berkenaan bukan hanya menyeleweng dana sebuah NGO yang diuruskannya malah turut melakukan perkara sama kepada beberapa NGO lain yang dia turut terlibat.

Ditanya jumlah wang yang disalahgunakan individu berkenaan, Mahanim berkata, ia melibatkan jumlah yang besar sehingga mencecah ratusan ribu ringgit namun beliau mengakui tidak boleh memaklumkan jumlah yang tepat.

“Saya berharap SPRM menyiasat perkara ini kerana kita tidak mahu ada salah guna dana yang dikutip daripada orang awam untuk membantu orang awam tetapi digunakan atas kepentingan peribadi bertanding sebagai ketua cabang,” katanya lagi.


Bekas Presiden Sri Lanka diperintah hadir di mahkamah

Mahkamah Agung Sri Lanka mengeluarkan notis memerintahkan bekas Presiden Gotabaya Rajapaksa, hadir ke mahkamah pada 1 Ogos untuk petisyen yang mengaitkan beliau dengan krisis ekonomi negara.

Seorang pegawai Mahkamah Agung yang enggan namanya didedahkan memberitahu bahawa notis itu dikeluarkan pada Rabu (27 Julai) berhubung sekurang-kurangnya satu petisyen yang difailkan terhadap ahli politik dan penjawat awam, mendakwa mereka bertanggungjawab terhadap krisis ekonomi.

Salah seorang responden ialah Rajapaksa, yang melarikan diri dari negara itu awal bulan ini dengan menaiki pesawat tentera di tengah-tengah protes besar-besaran menuntut beliau meletak jawatan.

Rajapaksa kini berada di Singapura, di mana dia telah diberikan lanjutan 14 hari pas lawatan jangka pendeknya (STVP). Difahamkan dia boleh tinggal di negara ini sehingga 11 Ogos berikutan pelanjutan itu.

Bekas presiden itu meninggalkan Sri Lanka pada 13 Julai, selepas protes besar-besaran selama berbulan-bulan yang menyalahkan kerajaannya atas krisis ekonomi terburuk negara itu sejak kemerdekaannya pada 1948.

Rakyat Sri Lanka semakin tertekan dengan kos sara hidup yang melambung tinggi, didorong oleh inflasi yang meningkat dan kekurangan pertukaran asing.

Negara itu secara rasmi gagal membayar faedah selepas tidak mampu membuat bayaran faedah hutang pada Mei. Mata wang asingnya yang semakin berkurangan telah melumpuhkan ekonomi, mengganggu import dan menyebabkan kekurangan makanan, bahan api serta keperluan lain.

Rajapaksa menyerahkan surat peletakan jawatannya dari Singapura. Beliau digantikan oleh bekas Perdana Menteri Ranil Wickremesinghe, yang dipilih oleh ahli Parlimen minggu lalu.

Berikutan peletakan jawatan Rajapaksa, ketegangan di jalanan mulai reda. Bagaimanapun, gelombang protes baharu boleh melanda negara pulau itu sekali lagi jika dia memutuskan untuk kembali.

“Saya sedar bahawa dia akan kembali ke negara ini,” kata jurucakap Kabinet Bandula Gunawardena pada sidang media pada Selasa.

“Jika dia kembali, pihak berkuasa akan mengambil langkah yang perlu untuk memastikan tiada perkara buruk berlaku kepada bekas presiden.”

Jurucakap itu menyatakan bahawa Rajapaksa tidak “bersembunyi” di Singapura.

“Dia ada di sana dengan visa seperti orang lain,” tambahnya. – Agensi